text:
Thuto 3
Na ruri Ditaba tše Dibotse di tšwa go Modimo?
1. Mongwadi wa Beibele ke mang?
Ditaba tše dibotse tša gore batho ba tla phela ka mo go sa felego lefaseng di ngwadilwe ka Beibeleng. (Psalme 37:29) Beibele e bopša ke dipuku tše 66 tše dinyenyane. Modimo o dirišitše banna ba e ka bago ba 40 ba botegago gore ba di ngwale. Tše hlano tša mathomo di ngwadilwe ke Moshe nywageng e ka bago e 3 500 e fetilego. Ya mafelelo e ngwadilwe ke moapostola Johane nywageng ya ka godimo ga e 1 900 e fetilego. Bangwadi ba Beibele ba ngwadile dikgopolo tša mang? Modimo o ikgokagantše le bangwadi ba Beibele ka moya wa gagwe o mokgethwa. (2 Samuele 23:2) Ba ngwadile dikgopolo tša Modimo, e sego tša bona. Ka baka leo, Jehofa ke Mongwadi wa Beibele.
2. Re ka kgonthišega bjang gore Beibele e bolela therešo?
Re tseba gore Beibele e tšwa go Modimo ka gobane e bolela bokamoso e sa le pele ka nepo. Ga go motho yoo a ka dirago bjalo. (Joshua 23:14) Ke Modimo Ramatlaohle feela yo a ka bonago bokamoso bja batho e sa le pele ka nepo.
Re ka letela gore puku e tšwago go Modimo e be ya moswananoši, gomme e bjalo. Go phatlaladitšwe dikopi tše dimilione tše dikete tša Beibele ka maleme a makgolo. Gaešita le ge e le puku ya bogologolo, Beibele e dumelelana le thutamahlale yeo e hlatsetšwego. Le gona, bangwadi ba yona ba 40 ga ba ganetšane. * Go feta moo, Beibele e bonagatša gabotse lerato la Modimo, gomme e sa dutše e ena le matla a go kaonefatša maphelo a batho. Mabaka a a kgodiša batho ba dimilione gore Beibele ke Lentšu la Modimo.
3. Beibele e hupere eng?
Beibele e lebiša tlhokomelo go ditaba tše dibotse tša gore Modimo o na le morero o lerato ka batho. Mangwalo a hlalosa kamoo motho a ilego a lahlegelwa ke tokelo ya go dula lefaseng la paradeise le kamoo paradeise e tlago go tsošološwa ka gona mafelelong.
Lentšu la Modimo gape le hupere melao, melao ya motheo le keletšo. Go oketša moo, Beibele e bega histori ya ditirišano tša Modimo le batho—histori yeo e utollago semelo sa Modimo. Ka baka leo, Beibele e ka go thuša go tseba Modimo. E hlalosa kamoo o ka bago mogwera wa gagwe ka gona.
4. O ka kwešiša Beibele bjang?
Poroutšha ye e tla go thuša go kwešiša Beibele ka go diriša mokgwa woo Jesu a bego a o diriša. O be a bolela ka ditemana tše dintši tša Beibele gomme a hlalosa “seo se bolelwago ke Mangwalo.”
Ke dilo tše sego kae tšeo di kgahlišago go swana le ditaba tše dibotse tše tšwago go Modimo. Eupša batho ba bangwe ga ba di rate, gomme ba bangwe di a ba tena. O se ke wa nyama. Kholofelo ya gago ya go phela ka mo go sa felego e ithekgile ka gore o tsebe Modimo.
^ ser. 7 Bona poroutšha ya Puku ya Batho ka Moka.


c: text/html

text:
BAFSA BA A BOTŠIŠA
Ke ka Baka La’ng ke Swanetše go Thuša ba Bangwe?
Diphiri tše pedi tšeo ba bantši ba sa di tsebego
Sephiri sa Pele: Go fa ke go fega!
Batho ba tla bona gore o rata go fa. Ka go re’alo le bona ba tla go fa. Beibele e re:
“Tlwaelang go fa gomme batho ba tla le fa. . . . Kelo yeo le elago ka yona, le lena ba tla le elela ka yona.”—Luka 6:38.
“Tsela yeo le swarago ba bangwe ka yona le bona ba tla le swara ka yona.”—Luka 6:38, Contemporary English Version.
Sephiri sa Bobedi: Motho ke motho ka batho!
Go thuša ba bangwe go go okeletša seriti gomme go dira gore o ikwe o kgotsofetše ka baka la go fa ba bangwe. Beibele e re:
“Go na le lethabo le legolo go neeng go feta go amogeleng.”—Ditiro 20:35.
“Ge o dira monyanya, o laletše badiidi, digole, dihlotša le difofu, wena o tla thaba gobane bona ga ba na seo ba tlago go go bušetša sona.”—Luka 14:13, 14.
Bafsa bao ba ratago batho
Bafsa bao ba ratago batho ba gona kae le kae! Ela hloko mehlala e mengwe.
“Ka dinako tše dingwe ge ke nyaka go itulela sofeng ke bogele Thelebišene, ke dula ke nagana ka mma le tate, bao ba šomago ka thata bao ba tla bago ba lapile ge ba fihla gae. Ka gona ke a emelela ka hlatswa dibjana, ka hlwekiša ntlo le go phumola marole. Ke moka ka ba direla kofi ka gobane batswadi ba ka ba rata kofi. Ge mma a fihla gae, o re: ‘Basadi, go hlwekile ka mo! E bile go nkga bose. Ke a leboga ngwanaka!’ Go a nthabiša go direla mma le tate selo se sebotse sa mohuta wo.”—Casey.
“Ga e sa le batswadi ba ka ba nthekga, ba mpha selo se sengwe le se sengwe seo ke se hlokago. Ngwagola ge ba be ba na le bothata bjo bogolo bja koloi, ke ile ka ba fa tšhelete ya gore ba e lokiše, gaešita le ge yeo e be e le tšhelete e ntši yeo ke bego ke ipoloketše yona. Bona ba ile ba thoma ba gana, eupša ke ile ka ba gapeletša. Ke bone tšhelete yeo e se selo ge e bapetšwa le seo ba ntiretšego sona. Ke ile ka ikwa ke thabile ka go ba fa ka tsela yeo.”—Holly.
Na o be o tseba? Bafsa ba bantši ba Dihlatse tša Jehofa ba ile ba hwetša lethabo leo le tlišwago ke go thuša ba bangwe ka modiro wa lefase ka bophara wa go ruta ka Beibele. Ba bangwe ba ile ba ba ba hudugela dinageng tše dingwe moo go nyakegago barutiši ba bantši ba Beibele.
“Ke ile ka tloga United States ka ya Mexico go thuša go ruta batho Beibele. Ka dinako tše dingwe go thata go fa batho tšhelete le dilo tše dingwe ka gobane ga ke na selo. Eupša ke lemogile gore ge ke gafa nako ya ka le matla a ka bodireding, seo ke selo se sekaone go feta go fa motho dilo tšeo di rekwago ka tšhelete.”—Evan.
Nka thuša bjang ba bangwe?
Na o ka thabela go hwetša lethabo leo le tlišwago ke go thuša ba bangwe? Ka mo tlase go na le lelokelelo la dilo tšeo di ka go thušago.
Go thuša lapa leno:
Swiela, hlatswa dibjana goba o hlwekiše ka phaphošing—ntle le gore o kgopelwe
Apea
Ngwalela batswadi ba gago karata ya go ba leboga
Thuša ngwaneno ka mošomo wa sekolo
Go thuša bao e sego ba geno:
Romela motho yo a babjago karata
Hlwekišetša motho yo a godilego jarata
Etela motho yo mongwe yo a babjago yo a ka se kgonego go tšwa ka ntlong
Reka mpho gomme o fe motho yo mongwe yoo dilo di sa mo sepelelego gabotse
Temošo: Leka go tla ka dikgopolo. Ke moka o ipeele pakane ya go thuša motho o tee bekeng ye. O ka se kgolwe tsela yeo o tlago go ikwa o thabile ka yona ka morago!
“Ge o thuša batho ba bangwe, o tlo thaba. O ikwa o kgotsofaditšwe ke gore o dirile selo se sengwe se sekaone gomme o a bona gore batho ba bangwe ba thabela seo. O ka thabišwa ke go dira seo—gaešita le ge mathomong o be o sa nagane gore o tla se thabela. Seo o se dirilego se ka fo se kwale e le go ikgafa, ka gobane mafelelong go na le seo o se hwetšago.”—Alana.

robotstxt: allowed

filter: keep


text:
Kgaolo 59: Lebaka la Gore Dafida a Tšhabe
KA MORAGO ga gore Dafida a bolaye Goliata, molaodi yo mogolo wa madira a Baisiraele e lego Abenere o ile a mo tliša go Saulo. Saulo o be a kgahlilwe kudu ke Dafida. O ile a mo dira molaodi wa madira a gagwe gomme a mo tšea gore a tlo dula ka ntlong ya gagwe.
Ka morago ge madira ao a boa go lwa le Bafilisita, basadi ba ile ba opela ba re: ‘Saulo o bolaile ba dikete, eupša Dafida yena o bolaile ba dikete tše masome.’ Se se ile sa dira gore Saulo a be le mona ka gobane Dafida o be a retwa go mo feta. Eupša Jonathane morwa wa Saulo yena o be a se na mona. O be a rata Dafida kudu gomme Dafida le yena a mo rata. Ka gona bobedi bja bona ba ile ba holofetšana gore e tla dula e le bagwera.
Dafida o be a tseba go letša harepa gabotse gomme Saulo a rata dikoša tšeo a bego a di letša. Eupša ka letšatši le lengwe, mona wa Saulo o ile wa mo diriša selo se itšego se sešoro. Eitše ge Dafida a sa letša harepa, Saulo a tšea lerumo la gagwe a mo foša ka lona, a re: “Ke tla hlaba Dafida ka mo pataganya le leboto!” Eupša Dafida o ile a le phema gomme la se ke la mo hlaba. Ka morago Saulo a palelwa gape ke go hlaba Dafida ka lerumo la gagwe. Ga bjale Dafida o ile a lemoga gore o swanetše go itlhokomela.
Na o sa gopola kholofetšo yeo Saulo a bego a e dirile? O be a boletše gore o tla tšea morwedi wa gagwe a mo nea monna yo a bego a tla bolaya Goliata. Mafelelong Saulo o ile a botša Dafida gore a ka tšea Mikala morwedi wa gagwe, eupša a re o swanetše go bolaya Bafilisita ba 100 pele. Anke o nagane ka seo! Ruri Saulo o be a holofela gore Bafilisita bao ba be ba tla bolaya Dafida. Eupša ga se ba ka ba mmolaya, ka gona Saulo o ile a nea Dafida morwedi wa gagwe gore e be mosadi wa gagwe.
Ka letšatši le lengwe, Saulo o ile a botša Jonathane le bahlanka ba gagwe ka moka gore o nyaka go bolaya Dafida. Eupša Jonathane a re go tatagwe: ‘O se ke wa bolaya Dafida. Ga se a ka a go dira selo se sebe. Go e na le moo, dilo ka moka tšeo a di dirilego di go thušitše kudu. O ile a bea bophelo bja gagwe kotsing nakong ya ge a be a bolaya Goliata gomme eitše ge o bona seo wa thaba.’
Saulo o ile a theetša morwa wa gagwe gomme a holofetša gore a ka se bolaye Dafida. Dafida a bušetšwa ntlong ya Saulo ke moka a mo hlankela gape go etša peleng. Lega go le bjalo, ka letšatši le lengwe ge Dafida a sa letša harepa, Saulo o ile a mo foša gape ka lerumo la gagwe. Dafida a le phema gomme la hlaba leboto. Le e be e le lekga la boraro Saulo a dira bjalo! Bjale Dafida o ile a tseba gore o swanetše go tšhaba!
Bošegong bjoo, Dafida o ile a ya ntlong ya gagwe. Eupša Saulo a romela banna ba bangwe gore ba yo mmolaya. Mikala o be a tseba seo tatagwe a bego a nyaka go se dira. Ka gona a re go monna wa gagwe: ‘Ge e ba o sa tšhabe bošegong bjo, gosasa o tla ba o hwile.’ Bošegong bjoo Mikala a thuša Dafida go tšwa ka lefasetere gore a tšhabe. Dafida o ile a swanelwa ke go tšama a iphihla gohle ka nywaga e ka bago e šupago e le gore Saulo a se ke a mo hwetša.
1 Samuele 18:1-30; 19:1-18.
Dipotšišo
- Ke ka baka la’ng Saulo a be a jela Dafida mona, eupša Jonathane morwa wa Saulo yena o be a ikwa bjang ka Dafida?
- Go ile gwa direga’ng ka letšatši le lengwe ge Dafida a be a leletša Saulo harepa?
- Saulo o ile a re Dafida o swanetše go dira’ng pele ga ge a ka nyala Mikala morwedi wa gagwe, gona ke ka baka la’ng Saulo a ile a bolela se?
- Go etša ge seswantšho se se bontšha, go ile gwa direga’ng ge Dafida a be a leletša Saulo harepa ka lekga la boraro?
- Mikala o ile a thuša Dafida bjang gore a phološe bophelo bja gagwe, gomme ke eng seo Dafida a ilego a swanelwa ke go se dira ka morago ga moo ka nywaga e šupago?
Dipotšišo tša tlaleletšo
- Bala 1 Samuele 18:1-30.
Lerato le matla la magareng ga Jonathane le Dafida le bontšhitše bjang e sa le pele lerato la magareng ga “dinku tše dingwe” le “mohlatswana”? (1 Sam. 18:1; Joh. 10:16; Luka 12:32; Sak. 8:23)
Ka ge ka tlwaelo Jonathane a be a swanetše go tlo hlatlama Saulo e le kgoši, 1 Samuele 18:4 e bontšha bjang go ikokobeletša ga Jonathane motho yo a bego a kgethilwe go tlo ba kgoši?
Mohlala wa Saulo o bontšha bjang gore mona o ka diriša motho sebe se segolo, gomme se se re nea temošo efe? (1 Sam. 18:7-9, 25; Jak. 3:14-16)
- Bala 1 Samuele 19:1-17.
Jonathane o ile a bea bjang bophelo bja gagwe kotsing ge a be a bolela mantšu ao a begilwego go 1 Samuele 19:4, 5? (1 Sam. 19:1, 6)


text:
Reunion.com > Jason Gloystein - Hami Golbar > Claire Go - Joy Go
Classmates from Claire Go to Joy Go
Claire Go Clarita Go Claudine Go Co Go Concepcion Go Corazon Go Cr Go Cresencio Go Cristina Go Cristine Go Crystal Go Cynthia Go Da Go Daisy Go Dal Go Dan Go Dana Go Daniel Go Danielle Go Danilo Go Danny Go Dar Go Darlene Go Darwin Go Dave Go David Go De Go Deann Go Debbie Go Deborah Go Debra Go Dee Go Demian Go Denise Go Dennis Go Di Go Diana Go Diane Go Dina Go Divina Go Dj Go Do Go Dolores Go Domingo Go Dominic Go Dominica Go Don Go Dorothy Go Dot Go Ed Go Eddie Go Eddy Go Eden Go Edgar Go Editha Go Edmund Go Edna Go Eduardo Go Edward Go Efren Go El Go Elaine Go Elena Go Elisa Go Elizabeth Go Ella Go Ellen Go Elm Go Elmer Go Emanuel Go Emily Go Emma Go Emmanuel Go Encarnacion Go Eng Go Enrique Go Er Go Era Go Eric Go Erica Go Erlinda Go Erna Go Ernest Go Ernesto Go Estela Go Esther Go Estrella Go Estrellita Go Eugene Go Eun Go Eva Go Evangeline Go Evelyn Go Evi Go Exemo Go Far Go Favelino Go Fe Go Felicidad Go Felipe Go Fely Go Fernando Go Filemon Go Flo Go Flora May Go Frances Go Francis Go Francisca Go Francisco Go Frank Go Frans Go Fred Go Freddie Go Frederick Go Ga Go Gabriel Go Gailya Go Gary Go Gayle Go Ge Go Genevieve Go Geoffrey Go George Go Gerald Go Geraldine Go Gerry Go Gertrude Go Gi Go Gigi Go Gilbert Go Gina Go Glenn Go Gloria Go Go Go Golda Go Gotta Go Gr Go Grace Go Gracie Go Greg Go Gregory Go Ha Go Hadel Go Hannah Go Hans Go Happy Go Harold Go Harry Go Hazel Go He Go Heather Go Hee Go Heide Go Heidi Go Helen Go Henry Go Her Go Herbert Go Hi Go Hilton Go Ho Go Hoey Go Holly Go Homer Go Hyun Go Ida Go Imelda Go In Go Ingrid Go Irene Go Iris Go Is Go Isa Go Isabel Go Ivan Go Ja Go Jack Go Jacob Go Jacqueline Go Jae Go Jaime Go Jake Go Jamelyn Go James Go Jamie Go Jan Go Jane Go Janelle Go Janet Go Janice Go Janie Go Janis Go Jasmine Go Jason Go Jay Go Je Go Jean Go Jeanette Go Jeanne Go Jedd Go Jeff Go Jeffrey Go Jeffry Go Jen Go Jenn Go Jennie Go Jennifer Go Jenny Go Jeremy Go Jerome Go Jerry Go Jess Go Jesse Go Jessica Go Jessie Go Jesus Go Ji Go Jihee Go Jill Go Jim Go Jimmy Go Jin Go Jinky Go Jo Go Joan Go Joanna Go Joanne Go Jocelyn Go Joe Go Joel Go Joey Go Johanna Go John Go Johnny Go Johnson Go Jon Go Jonathan Go Jong Go Jordan Go Jorge Go Jose Go Josefina Go Joseph Go Josephine Go Josh Go Joshua Go Jovencio Go Joy Go


text:
True Jesus Church
"True Jesus Church" ke kereke yeo ikemetšego, ithomilego China ka 1917. Mamohla, enale ditho/balatedi bao ba batametsego dimilione tše 1.5 dinageng tše mashome a mane le tlhano, dikontinenting tse tshela. Kereke ye, e wela go "Pentecosal branch of Sekriste" yeo e thomileng mathomong a centuary ya masome pedi. Esale ka 1997, kereke ithomile mo Afrika Borwa. Maikemesetšo ke go rera lentšwe la Modimo ditšhabeng pele ga go tla labobedi ga Jesu. Dithutatumelo le tumelo tša kereke tše lesome ke:
- Moya o mokgethwa: Go amogela moya Yomokgethwa, tšhupo ele go bolela ka maleme, ke tiišetšo ya bohwa ba rena bja Bogoši Legodimong.
- Kolobetso: Go kolobetšwa ka meetse ke sakramente ya tswarelo ya dibe le tswalogape. Kolobetšo e dirwa meetsing a noka goba lewatle. Mokolobetši, (yeo a kolobeditšwego ka meetsi le moya o mokgethwa) o kolobetša ka leina la Morena Jesu Kriste. Motho yeo a kolobetšwago o inelwa meetseng ka hlogo, sefahlego se lebeletše fase.
- Go hlapiswa maoto: Sakremente ya go hlapiša maoto e fana ka sebaka sago tšea karolo le Morena Jesu. Ebile ke kgopotšo gore re rate, go kgethege, go ikokobetša, go lebalele le tirelo. Batho ka moka ba kolobeditšwego ba swanela ke go hlapa maoto ka leina la Jesu Kriste. Go hlapa maoto go dirwe mowe go kgonagalago.
- Selalelo: Selalelo ke sakremente ya go gopola lehu la Morena Jesu Kriste. Ke tsela ya go tsea karolo nameng le madi a Morena wa rena le go ba se tee le Morena gore re phele go safeleng legodimong, re kgone go tsoge mohleng wa mafelelo. Selalelo se jewe mowe go kgonagalago. Go šumišwe borotho le todi ya diterebe.
- Sabatha: Letšatši la Sabata, letšatši la bošupa la beke (Mokibelo), ke letšatši le lekgethwa, le šegofaditšwe ke Modimo. Ela letšatši le fase ga lešoko la mosa wa Morena le ela hloko go tlholo ya Modimo le phološo le tshepo ya khutšo bophelo bjbo botlago.
- Morena Jesu: Jesu Kriste, Lentšu leo fetogilego nama, o hwile sefapanong gore badira dibe ba bone topologo, a tsoga bahwing ka tšatši laboraro a rotogela legodimong. Ke yena mophološi wa rena feal, Mohlola magodimo le mafase, Modimo wa makgonthe.
- Bibele e kgethwa: "Bibele, e nale Testemente ya kgale le Testement ye mpsha, e hlodilwe ke Modimo, ke tsela ya nnete, tsela ya bophelo ya badumedi".
- Phologo: Phološo e fiwa ka kgaugelo ya Modimo tumelong. Badumedi ba latela moya o mokgethwa, ba reta Modimo le go rata bomotho."
- Kereke: "Kereke, ya go hlongwa ke Morena wa rena Jesu Kriste, ka moya o mokgethwa nakong ya dipula 'latter rain', ke kereke yago hlapholwa ya nnete ya dikanong tša Mapostola".
- Kahlolo ya mafelelo: Gotla labobedi ga Jesu go tla hlaga ka letšatši la mafelelo ge A theoga go tšwa legodimong go tlo ahlola lefase: baloki ba tla humana bophelo bjo basafelego, ge badira-bobe ba tla otlwa goya gosafelego.


text:
JUNE 11, 2014
TURKEY
Kgoro ya Yuropa ya Ditokelo tša Batho e Dumelelana le Dihlatse tše Nne tša Kua Turkey Tšeo di Ganago go Tsenela Bošole ka Baka la Letswalo
Ka June 3, 2014, Kgoro ya Yuropa ya Ditokelo tša Batho e dumelelane ka lentšu letee gore mmušo wa Turkey ga se o hlomphe Tumelelano ya Yuropa * ge o be o golega Dihlatse tša Jehofa tše nne ka ge di ile tša gana go tsenela bošole ka baka ka letswalo. Çağlar Buldu, Bariş Görmez, Ersin Ölgün le Nevzat Umdu, ba ganne go tsenela bošole ka baka la ditumelo tša bona tša bodumedi. Kahlolo ya ECHR e bontšhitše gore: “Megato yeo e tšerwego kgahlanong le Dihlatse tše ... e bile go tsenatsenana ga ditokelo tša batho mo go sa nyakegego go ya ka Article 9 ya Tumelelano yeo.”
Dihlatse tše tše nne di ile tša dira boipiletšo Kgorong ya Tsheko kgahlanong le mmušo wa Turkey ka March 17, 2008, molatong wa (Buldu and Others v. Turkey) di bolela gore mmušo wa Turkey o paletšwe ke go hlompha tokologo ya tšona ya bodumedi ge o be o tšwela pele go di sekiša le go di golega ka baka la go gana go tsenela bošole. Ka moka ga tšona, di be di tla fela di biletšwa bošoleng ka makga a fetago a 30, tša golegwa mengwaga e fetago e tshela le go išwa dikampeng tša bošole.
ECHR e ntšhitše kahlolo ya yona ka gore: “Go gana ga Dihlatse tšeo tša Jehofa go dira mediro ya bošole ka baka la letswalo go tloga go bontšha gore di phetha mediro ya tšona ya bodumedi. Kgoro ya Tsheko ga e na pelaelo gore go golegwa ga Dihlatse tšeo, . . . le go dula di sekišetšwa melato ya bosenyi, . . . go tliša tšhitišo tokologong ya tšona ya bodumedi yeo e kgonthišeditšwego go Article 9 ya Tumelelano yeo.”
Ye ke kahlolo ya boraro kgahlanong le mmušo wa Turkey ya mabapi le taba ya go gana go tsenela bošole ka baka la letswalo, go latela kahlolo ya ECHR yeo e bego e dumelelana le molato wa Feti Demirtaş ka 2012 le wa Yunus Erçep ka 2011. Melatong e mengwe ka 2012, Komiti ya Ditokelo tša Batho ya UN e ile ya dumelelana le Dihlatse tše dingwe tše pedi tša kua Turkey, e lego Cenk Atasoy le Arda Sarkut, bao le bona ba ilego ba gana go tsenela mediro ya bošole ka baka la letswalo.
Kua Yuropa, ka July 7, 2011, go bile le phetogo e kgolo ya mabapi le taba ye ge Komitikgolo ya ECHR e ntšha kahlolo molatong wa Bayatyan v. Armenia. Ka lekga le pele, ECHR e hweditše gore Article 9 ya Tumelelano ya Yuropa e šireletša bao ba ganago go tsenela mediro ya bošole ka baka la letswalo. Dinaga ka moka tšeo e lego ditho tša Lekgotla la Yuropa di be di tlangwa ke kahlolo yeo. Kahlolong ya molato wa Bayatyan, dikahlolong tše tharo tša ECHR tšeo di lego kgahlanong le mmušo wa Turkey le tše dingwe tšeo di swanago le tša ECHR di gapeletša mmušo wa Turkey le dinaga tšeo e lego ditho tša lekgotla leo gore di hlahlobe lefsa tsela yeo di swarwago bao ba ganago go tsenela bošole ka baka la letswalo le go fetoša molao wa tšona gore o sepedišane le seo se kgonthišeditšwego ke Tumelelano yeo.
James E. Andrik, ramolao yo mongwe yo a bego a emela Dihlatse tše tše nne molatong wo, o boletše gore: “Gaešita le ge go se na Dihlatse tšeo di lego kgolegong kua Turkey tšeo ga bjale di golegilwego ka ge di gana go tsenela bošole ka baka letswalo, mmušo o tšwela pele go sekiša masogana a Dihlatse ao a ganago go tsenela bošole ka baka la letswalo. Re holofela gore kahlolo ya morago bjale molatong wa Buldu and Others v. Turkey e tla tutueletša mmušo wa Turkey go hlompha tokelo ya batho ya motheo ya go ba le tokologo ya letswalo.”
^ ser. 2 Article 3, e mabapi le go thibela go tlaiša le go swara batho ka sehlogo goba go ba theola seriti; Article 6, ke ya tokelo ya tsheko ka go se bebe sefahlego; Article 9, ke ya tokologo ya go bolela seo motho a se naganago, tokelo ya go dira dilo ka go ya ka letswalo le ya bodumedi.


text:
TŠA MOLAO LE DITOKELO TŠA BATHO
Korea Borwa
Korea Borwa e Molato ka go Golega Ntle le Mabaka a Kwagalago Bao ba Ganago ka Baka la Letswalo
Ngwaga le ngwaga, balaodi ba golega masogana a makgolokgolo a Dihlatse ka ge a gana go tsenela mediro ya bošole ka baka la letswalo. Ke lekga la bohlano Komiti ya Ditokelo tša Batho ya UN e bolela gore Korea Borwa ga e na mabaka a go golega masogana ao.
Baahlodi ba lwa le Matswalo a Bona ge ba Letetšwe Gore ba se Šetše Matswalo a ba Bangwe
Baahlodi ba Korea Borwa ba tshwenywa ke go hloka toka le go otla bao ba ganago ka baka la letswalo e le disenyi le go ba golega go e na le go lemoga ditokelo tša bona.


text:
NOVEMBER 5, 2014
KYRGYZSTAN
Kgorokgolo ya Tsheko ya Boipiletšo ya Kyrgyzstan e Thekga Tokologo ya Dihlatse tša Jehofa
Letšatši la September 4, 2014, e bile la bohlokwa kudu go Dihlatse tša Jehofa le bakeng sa tokologo ya bodumedi kua Kyrgyzstan. Letšatšing leo Lekgotla la Molaotheo wa Naga la Kgorokgolo ya Tsheko ya Boipiletšo ya Kyrgyzstan le boletše gore dikarolo tše dingwe tša Molao wa Bodumedi * wa 2008 ga di dumelelane le molaotheo wa naga. Phetho ya kgoro e be e bolela gore Dihlatse di na le tokelo ya go dira mediro ya tšona ya bodumedi ka bolokologi dileteng ka moka tšeo di lego ka borwa bja Kyrgyzstan, moo bodumedi bja tšona bo bego bo ganetšwa go ba molaong ga e sa le go tloga mengwageng e mene e fetilego.
Dihlatse tša Jehofa di ile tša ingwadiša go ba bodumedi bjo bo lego molaong kua Kyrgyzstan ka 1998 gomme nageng ka moka di be di dutše di thabela tokologo ya borapedi. Lega go le bjalo, ga e sa le go tloga ka 2008 ge Molao wa tša Bodumedi o dirišwa, maphodisa a be a šwahlela diboka tša Dihlatse tša Jehofa ka makga a mantši dileteng tša ka leboa la Kyrgyzstan, a bolela gore mediro ya bodumedi ya Dihlatse tša Jehofa tikologong ye ga e molaong ka ge bodumedi bja Dihlatse bo sa ngwadišwa. Ka lehlakoreng le lengwe, State Committee on Religious Affairs (SCRA) e lego komiti yeo e hlokomelago ditaba tša bodumedi, e be e diriša gampe melao yeo e lego go Molao wa tša Bodumedi go thibela Dihlatse go ngwadiša bodumedi bja tšona dileteng tše. Kahlolo yeo e dirilwego ka September 4 e ile ya fediša dithibelo tše.
Tšwelopele e Kgolo Molatong wo
Molao wa tša Bodumedi wa 2008 o thibela “mediro ka moka ya mekgatlo ya bodumedi” yeo e sa ingwadišago (Article 8(2)). SCRA e lego komiti yeo e hlokomelago ditaba tša bodumedi e ile ya diriša molao wo ka maiteko a go thibela Dihlatse tša Jehofa go dira mediro ya tšona ya bodumedi metseng e mentši le ditoropong tša kua Kyrgyzstan moo Dihlatse di sa ngwadišago bodumedi bja tšona. Wona molao wo wa go ngwadiša mekgatlo ya bodumedi o be o nyaka gape gore lelokelelo leo le saennwego ke bathomi ba 200 ba mokgatlo wo wa bodumedi le išwe lekgotleng la mokhanselara wa lefelong leo go ya ka (Article 10(2)) go hwetša tumelelo pele bodumedi bjoo bo ka dira kgopelo ya go ingwadiša go SCRA. Se se ile sa bea Dihlatse tša Jehofa boemong bjo thata—di ile tša botšwa ke SCRA gore di swanetše go ngwadiša bodumedi bja tšona e le gore di kgone go kopana bakeng sa borapedi ka tsela e lego molaong, eupša ga se tša ka tša ingwadiša ka gore mmasepala ga se wa dumela lelokelelo la tšona la batho bao ba thomilego bodumedi bjo. Se se ile sa nea SCRA le balaodi ba mmušo ba lefelong leo lebaka la go tlaiša Dihlatse ka ge di sa kgone go fihlelela seo se nyakegago gore di ingwadiše. Ka baka la mathata a, Dihlatse di ile tša dira kgopelo go Constitutional Chamber di ipelaetša ka molao wo.
Phethong ya yona, Constitutional Chamber e boletše gore “madumedi ka moka a a lekana go ya ka molao le gona ga se gwa swanela go ba le motho goba sehlopha sa batho ba bodumedi bjo itšego bao ba swarwago gabotse go feta ditho tša bodumedi bjo bongwe.” Kgoro e boletše gape gore molao wo o lego go Article 10(2)—wa gore go tlišwe lelokelelo la batho bao ba thomilego mokgatlo wa bodumedi gore ba hwetše tumelelo ya mmasepala ga o thekgwe ke molaotheo wa naga. Kgoro e phethile ka gore Article 8(2) ya molao ga se ya kwešišwa gabotse. E boletše gore tokologo ya bodumedi e kgonthišetša gore mokgatlo wa bodumedi o ka dira mediro ya wona ya bodumedi ka bolokologi kae le kae nageng yeo bodumedi bjo bo kgethilego go ingwadiša go dira mediro ya bjona go yona. Lengwalo la go hlatsela go thewa ga mokgatlo la 1998 la mabapi le Mafelo a Borapedi a Dihlatse tša Jehofa kua Repabliking ya Kyrgyz le be le šetše le boletše gore mediro ya tšona e dirwa nageng ka moka. Se se bolela gore Dihlatse ga bjale di lokologile go dira mediro ya tšona ya bodumedi dileteng ka moka tša Kyrgyzstan ntle le thibelo.
Phetho e Imolla Bao ba Bego ba Kgethollwa
Phetho ya September 4 e bile ditaba tše dibotse go Dihlatse tša Jehofa kua borwa bja Kyrgyzstan. Phetho ye e bile e botse kudu go Oksana Koriakina le mmagwe e lego Nadezhda Sergienko, bao ba dulago toropong ya Osh. Bobedi bja bona ba be ba tswaleletšwe ntlong ka semolao (house arrest) go tloga ka March 2013 ka baka la melato yeo ba pharilwego ka yona yeo go thwego ba e dirile ge ba dutše ba botša batho ka tumelo ya bona. Ka ge Oksana le Nadezhda ba ile ba palelwa ke go nea bohlatse bjo bo bontšhago gore ga ba molato, ba ile ba bonwa molato wa go jabetša bakgekolo ba bararo.
Molato wo o sekilwe kua Kgorotshekong ya Osh City ka September 2014 le ka October 7, 2014, kgoro ga se ya ka ya bona basadi ba molato gomme ya phetha ka gore ba swanetše go lefsa ka botlalo ka ge ba pharilwe ka molato wo ba sa o dirago, go golegwa pele o sekišwa le go tswalelwa ntlong ka semolao. Kgoro e ile ya lemoga gore basadi ba babedi ba swerwe ka mokgwa wo ka baka la kgethollo ya bodumedi le gore ba be ba beilwe leihlo ka ge modiro wa Dihlatse o be o se molaong kua Osh ka ge di be di sa ingwadiša. Phethong ya tsheko ya bona, Oksana le Nadezhda ba ile ba ithekga ka phetho yeo e dirilwego ke lekgotla la Constitutional Chamber ka September 4, yeo e bego e dumelela ka molao modiro wa Dihlatse tša Jehofa kua Osh le Kyrgyzstan ka moka.
Maiteko a go Thekga Ditokelo tša Batho Lefaseng ka Bophara
Ka ge e dumelelane le mokgatlo wa United Nations International Covenant on Civil and Political Rights woo o ikarabela ka ditokelo tša batho, Kyrgyzstan e itlamile gore e tla tšeela godimo ditokelo tša badudi ba yona le ditokologo tša motheo—tokologo ya bodumedi goba tumelo, tokologo ya go bokana le tokologo ya polelo. Ka go dira phetho ye e tšeelago godimo tokologo ya bodumedi, Kgorokgolo ya Tsheko e Phagamego ya Constitutional Chamber ya Kyrgyzstan e thekgile ka go tia ditokelo tša batho le ditokologo tša motheo. Dihlatse tša Jehofa tše ka bago 5 000 kua Kyrgyzstan di tloga di thabela tokologo ye ya bodumedi yeo di e neilwego ke mekgatlo ya Mmušo yeo e emelago le go tšeela godimo ditokologo tša motheo e le gore di thabelwe ke batho ka moka.
^ ser. 2 Leina ka botlalo la molao wa bodumedi ke “Law of the Kyrgyz Republic on Freedom of Religion and Religious Organizations in the Kyrgyz Republic.”


text:
Ge Batho ba Babedi ba Ratana, na go Lokile Gore ba Dule Gotee le ge ba sa Nyalana?
Karabo ya Beibele
Beibele e bolela phaa gore “Modimo o tla ahlola diotswa.” (Baheberu 13:4) Lentšu la Segerika bakeng sa “bootswa,” e lego por·nei′a, le akaretša go ba le thobalano pele ga lenyalo. Ka gona, go fošagetše mahlong a Modimo gore batho ba babedi bao ba sa nyalanago ba dule gotee—gaešita le ge ba ikemišeditše go tlo nyalana.
Go thwe’ng ge e ba lerato la batho bao le tuka? Modimo o sa dutše a nyaka gore ba nyalane pele ba ka ba le thobalano. Modimo ke yena yo a re bopilego re na le bokgoni bja go bontšha lerato. Seka se segolo sa Modimo ke lerato. (1 Johane 4:8) Ka baka leo, Modimo o na le lebaka le le kwagalago la go laela gore banyalani e be bona feela bao ba bago le thobalano.


text:
Na Modimo o Bopetše Diabolo go re Leka?
Karabo ya Beibele
Beibele e bontšha gore Modimo ga se a bopa Diabolo. Go e na le moo, O bopile motho yo a ilego a fetoga Diabolo.
Beibele e bolela ka Modimo gore: “Mediro ya gagwe e phethagetše, gobane ditsela tša gagwe ka moka ke tša toka. Ke Modimo yo a botegago, yoo go yena go se nago go hloka toka; o lokile e bile o letlile.” (Doiteronomio 32:3-5) Go ya ka mantšu ao, re ka phetha ka gore ka nako e itšego Sathane Diabolo o be a phethagetše e bile a lokile, e le yo mongwe barwa ba Modimo ba barongwa.
Go Johane 8:44, Jesu o itše Diabolo “ga se a ka a ema a tiile therešong,” e lego seo se bolelago gore Sathane o be a kile a botega e bile a se na molato.
Lega go le bjalo, ka go swana le dibopiwa ka moka tša Jehofa tše bohlale, morongwa yo a ilego a fetoga Sathane o be a na le tokologo ya go kgetha magareng ga se se nepagetšego le se se fošagetšego. Ka go kgetha tsela yeo e ganetšanago le Modimo le go tutueletša banyalani ba pele gore ba mo tlatše, o ile a itira Sathane, e lego leina leo le bolelago gore “Moganetši.”—Genesi 3:1-5; Kutollo 12:9.


text:
BAFSA BA A BOTŠIŠA
Go Re’ng ke se na Bagwera?
O Inthaneteng o bogetše dinepe tša moletlo o sa tšwago go feta. Bagwera ba gago ka moka ba gona e bile go molaleng gore ba a ipshina. Eupša go na le seo se sego gona. Ge e le gabotse, go na le motho yo a sego gona—wena!
O ipotšiša gore: ‘Go re’ng nna ke sa laletšwa?’
Ka morago ga go belaela o thoma go galefa. O kwa eka o hlalefeditšwe! Go bjalo ka ge eka segwera sa gago se theilwe motheong woo o sego wa tia. O thoma go ikwa o lewa ke bodutu ke moka o ipotšiša gore: ‘Go Re’ng ke se na Bagwera?’
Molekwana wa go lewa ke bodutu
Therešo goba Maaka
Ge e ba o na le bagwera ba bantši, o ka se tsoge o jelwe ke bodutu.
Ge e ba o ka tsena Wepesaeteng ya go dira bagwera, o ka se tsoge o jelwe ke bodutu.
Ge o tlwaetše go romelana melaetša le batho ba bangwe, o ka se tsoge o jelwe ke bodutu.
Ge o ka tlwaela go direla batho dilo tše dibotse, o ka se tsoge o jelwe ke bodutu.
Karabo ya dintlha tše ka moka ke maaka.
Ke ka baka la’ng re re’alo?
Therešo ka bagwera le go lewa ke bodutu
Go ba le bagwera ba bantši ga go bolele gore o ka se tsoge o jelwe ke bodutu.
“Ke tloga ke rata bagwera ba ka, eupša ka dinako tše dingwe ga ke nagane gore ba nthata go swana le kamoo ke ba ratago ka gona. O ka ikwa o tloga o lewa ke bodutu ge o na le bagwera bao ba sa bontšhego gore ba tloga ba go rata goba go go hloka.”—Anne.
Go tsena Wepesaeteng ya go dira bagwera ga go bolele gore o ka se tsoge o jelwe ke bodutu.
“Batho ba bangwe ba kgoboketša bagwera eka ba kgoboketša dipopi. Eupša go ba le bagwera ba mohuta woo ga go dire gore motho a ikwe a ratwa. Ge e ba o se na bagwera ba kgonthe, go ba le bagwera Inthaneteng go fo swana le ge o le popi.”—Elaine.
Go dula o romelana melaetša le batho ba bangwe ga go bolele gore o ka se lewe ke bodutu.
“Ka dinako tše dingwe ge o lewa ke bodutu o dula o hlola founo ya gago go bona ge e ba go na le yoo a go rometšego molaetša. Ke moka ge o tloga o lewa ke bodutu gomme o bona gore ga go yoo a go rometšego molaetša, seo se ka dira gore o ikwe o se selo!”—Serena.
Go direla ba bangwe dilo tše dibotse ga se bohlatse bja gore o ka se tsoge o jelwe ke bodutu.
“Ka mehla ke be ke leka go fa bagwera ba ka dilo, eupša ke lemogile gore bona ga ba mphe selo. Ga ke itsholele gore ke ile ka ba fa dilo, eupša ga go kgahliše gore bona ga ba fele ba mpha dilonyana.”—Richard.
Therešo ya bophelo: Ge e le gabotse go lewa ke bodutu go ka monaganong wa motho. Kgarebe e bitšwago Jeanette e re: “Go lewa ke bodutu ke seo motho a se naganago eupša ga se selo sa kgonthe.”
O ka dira’ng ge o ka ikwa o se na bagwera goba o lewa ke bodutu?
Kamoo o ka fenyago go lewa ke bodutu
Thoma go ikholofela.
“Motho a ka lewa ke bodutu ge a sa ikholofele. Go thata go dira segwera le motho yo mongwe ge e ba o ikwa o sa swanele go ba mogwera wa motho yoo.”—Jeanette.
Beibele e re: “O rate wa geno ka mokgwa wo o ithatago ka wona.” (Bagalatia 5:14) Gore re kgone go ba le bagwera, re swanetše go ikholofela—eupša seo ga se bolele gore re swanetše go ikgantšha.—Bagalatia 6:3, 4.
Phema go ikwela bohloko.
“Go lewa ke bodutu go swana le mmu o thapilego wa leraga. Ge o ka fetša nako e ntši o eme go ona, go ba thata gore o tšwe go wona. Ge o ka itumelela go ikwela bohloko kudu, ke moo batho ba ka se sa nyakago go ba le wena.”—Erin.
Beibele e re: “Lerato ... ga le nyake tša go ikhola.” (1 Bakorinthe 13:4, 5) Therešo ke gore, ge re ka inaganela kudu, re palelwa ke go kwela batho bohloko gomme seo se tla dira gore ba bangwe ba se nyake go ba bagwera ba rena. (2 Bakorinthe 12:15) Therešo še: Ge e ba go atlega ga gago go lekanyetšwa ka seo ba bangwe ba se dirago, gona o paletšwe! Ge e le gabotse, ge e ba motho a dulela gore “Ga ke founelwe ke motho” goba “Batho ga ba ke ba ntaletša kaekae” o bea lethabo la gagwe ka diatleng tša ba bangwe. Na seo ga se go dumela batho ba laola lethabo la gago?
O se ke wa amogela motho yo mongwe le yo mongwe gore e be mogwera wa gago.
“Batho ba go lewa ke bodutu ba rata mahlo a batho go ba go fihla boemong bja gore ga ba na taba ya gore seo se dirwa ke mang. Ba fo nyaka go ikwa ba ratwa. Eupša batho ba bangwe ba ka dira gore o ikwe o ratwa e le feela gore ba ikhole ka wena. Ke moka o tla ikwa o lewa ke bodutu go feta mathomong.”—Brianne.
Beibele e re: “Yo a sepelago le ba bohlale o tla hlalefa, eupša yo a gweranago le ditlaela o tla tshereana.” (Diema 13:20) Motho yo a swerego ke tlala a ka ja selo se sengwe le se sengwe seo a se hwetšago. Ka mo go swanago, batho bao ba tlogago ba nyaka bagwera ba ka nyakana le bagwera mafelong a fošagetšego. Ba ka feleletša ba ikgweranya le batho bao ba tlago go ba laola, ba nagana gore segwera sa mohuta woo se tlwaelegile gomme ga go se sengwe se sekaone.
Phetho: Batho ka moka ba fela ba lewa ke bodutu; le ge re sa lewe ke bodutu ka tsela ya go swana. Le ge go lewa ke bodutu go sa kgahliše, ge e le gabotse seo e fo ba e le maikwelo. Seo re se kwago se bakwa ke seo re bego re se nagana, le gona re ka laola seo re se naganago.
O se nyake go gontši go ba bangwe. Jeanette yo a tsopotšwego pejana, o re: “Ga se batho ka moka bao e ka dulago e le bagwera ba gago ba paale, eupša mafelelong o tla hwetša batho bao ba tlogago ba go rata. Lerato lona leo le lekane. Le ka go thuša go lwantšha go lewa ke bodutu.”
Na o nyaka thušo e oketšegilego? Bala lepokisi le le rego: “ Go Phema go Boifa go ba le Bagwera.” E bile taonelouta PDF e rego “Go Katanela go se Lewe ke Bodutu.”


text:
BAFSA BA A BOTŠIŠA
Tlholo Goba Tlhagelelo?—Karolo 3: Ke ka Baka La’ng ke Swanetše go Dumela Tlholo?
“Ge e ba o dumela tlholo, batho ba nagana gore o setlaela, gore o sa dutše o kgomaretše ditumelo tša bjana tšeo o di rutilwego ke batswadi ba gago, goba mohlomongwe bodumedi bo go dira gore o dumele seo.”—Jeanette.
Na o ikwa ka mokgwa wo Jeanette a ikwago ka gona? Ge e ba go le bjalo, o ka ikhwetša o thoma go belaela tumelo ya gago ka tlholo. Therešo ke gore ga go motho yo a nyakago go tšewa e le wa go se setše dilo. Ke eng seo se ka thušago?
Go ganetšwa ga seo o se dumelago
1. Ge e ba o dumela tlholong, batho ba tla nagana gore o thulana le thutamahlale.
“Morutiši wa ka o ile a bolela gore go dumela tlholong ke selo seo batho ba se dirago ge ba tšwafa go tla ka tlhaloso ya kamoo lefase le šomago ka gona.”—Maria.
Seo o swanetšego go se tseba: Batho bao ba bolelago ka mokgwa wo ge e le gabotse ga ba lemoge seo e lego therešo. Borathutamahlale ba go tuma go swana le Galileo le Isaac Newton ba dumela go Mmopi. Go dumela ga bona go Mmopi ga se gwa ka gwa thulana le lerato la bona la thutamahlale. Ka mo go swanago, borathutamahlale ba bangwe lehono ga ba bone thutamahlale le go dumela tlholo go thulana.
Leka se: Ngwala mantšu a rego “o hlalosa tumelo ya gagwe” (o a tsenye ka ditsebjaneng) lepokisaneng la nyaka go BOKGOBAPUKU BJA INTHANETENG bakeng sa go bona mehlala ya bao ba šomago ka tša kalafo le thutamahlale bao ba dumelago tlholo. Hlokomela seo se ba thušitšego go dira phetho yeo.
Tabataba še: Go dumela tlholo ga go dire gore o se dumele thutamahlale. Ge e le gabotse, go ithuta ka tlhago go ka matlafatša tumelo ya gago ka tlholo.—Baroma 1:20.
2. Ge e ba o dumela pego ya Beibele ya tlholo, batho ba ka nagana gore o fišegela bodumedi kudu.
“Batho ba bantši ba tšea go dumela tlholo e le metlae feela. Ba dumela gore pego ya Genesi ke nonwane.”—Jasmine.
Seo o swanetšego go se tseba: Batho ka dinako tše dingwe ba na le dipono tše di fošagetšego ka pego ya Beibele ya tlholo. Ka mohlala, ditsebi tšeo di dumelago tlholong di bolela gore lefase le bopilwego malobanyana mo goba bophelo bo hlodilwe ka diiri tše 24 tša matšatši tshelelago. Beibele ga e thekge kgopolo ye.
Genesi 1:1 e bolela ka mo kwagalago gore: “Mathomong Modimo o hlodile magodimo le lefase.” Se ga se thulane le bohlatse bja thutamahlale bja gore lefase le na le mengwaga e dibilione.
Lentšu ‘letšatši’ ka ge le dirišitšwe go Genesi le ka bolela lebaka le letelele la nako. Ge e le gabotse, go Genesi 2:4, lentšu ‘letšatši’ le dirišitšwe go hlalosa matšatši ka moka a tshelelago a tlholo.
Tabataba še: Pego ya Beibele ya tlholo e dumelelana le seo thutamahlale e se bolelago.
Nagana ka ditumelo tša gago
Go dumela tlholo ga go fo bolela gore o be madumela-tšohle. Go e na le moo, go na le mabaka a kwagalago a gore o e dumele. Ela hloko se:
Dilo ka moka bophelong di go ruta gore ge o bona selo tsoko o dumele gore go na le modiri wa sona. Ge o bona khamera, sefofane goba ntlo o phetha ka gore go na le modiri wa selo se. Ke ka baka la eng o sa dumele ka tsela e swanago ge o bona leihlo la motho, nonyana e fofago goba polanete ya rena e lego Lefase?
Seo o ka naganago ka sona: Baentšineare gantši ba ekiša dilo tša tlhago e le gore ba ka kaonefatša bokgoni bja bona bja go tlhama dilo le go nyaka gore batho ba bangwe ba tsebe modiro wa bona. Na ke mo go kwagalago go dumela gore motho a ka tlhama selo se itšego gomme wa palelwa ke go dumela gore Mmopi O kgona go tlhama go feta le ge e le mang?
Dilo tšeo di ka go thušago go hlahlobišiša bohlatse
O ka matlafatša tumelo ya gago ka tlholo ka go hlahlobišiša bohlatse bjo bo hwetšwago dilong tša tlhago.
Leka se: Ngwala mantšu a rego “na di hlamilwe” (o a tsenye ka ditsebjaneng) lepokisaneng la nyaka go BOKGOBAPUKU BJA INTHANETENG. Kgetha dihlogo tšeo di go kgahlago tša “Na di Hlamilwe?” go tšwa go Phafoga! Sehlogong se sengwe le se sengwe, kgetha seo se go kgahlilego kudu mabapi le selo sa tlhago seo go bolelwago ka sona sehlogong seo. Se go kgodiša bjang gore go na le Mohlami?
Fatišiša: Diriša diporoutšha tše di latelago go bona bohlatse bja mabapi le tlholo ka botlalo.
Na Dilo tše di Phelago di Bopilwe?
Lefase le beilwe gabotse le go hlangwa ka dilo tšeo di kgonago go thekga bophelo.—Bona matlakala 4-10.
Mehlala ya dilo tšeo di hlamilwego ke batho e hwetšwa tlholong.—Bona matlakala 11-17.
Pego ya Beibele ya Genesi ya mabapi le tlholo e dumelelana le thutamahlale.—Bona matlakala 24-28.
The Origin of Life—Five Questions Worth Asking
Bophelo bo be bo ka se fo itlhagelela feela dilong tšeo di sa phelego.—Bona matlakala 4-7.
Diphedi tše dinyenyane di tloga di raragane kudu go ka tšwelela gare ga dilo tšeo di se nago ntlha le thito.—Bona matlakala 8-12.
Boitsebišo bja DNA bo feta kgole thekinolotši ya sebjalebjale.—Bona matlakala 13-21.
Dilo ka moka tšeo di phelago ga di tšwe mothopong o tee. Dipego tša kgale tša mešaletša di thekga go fapafapana kudu ga mehuta ya diphoofolo, e sego go tšwelela ganyenyane-ganyenyane ga tšona.—Bona matlakala 22-29.
“Dilo tša tlhago tšeo ke di bonago di nkgodiša le go feta gore Modimo o gona, go tloga ka diphoofolo tše di lego lefaseng go ya legohleng gaešita le thulaganyo ya tšona.”—Thomas.


text:
Tumelo ya Nicea
Re dumela go Modimo o tee Tate yo maatla ka moka, Mohlodi wa legodimo le lefase, wa tšohle tše di bonwago le tše de sa bonwego,
Re dumela go Morena o tee Jesu Kriste, Morwa Modimo motswalwanoši, Yo a tswetšwego ke Tate pele ga mehla ka moka, Modimo yo a tšwago go Modimo, Seetša se se tšwago Seetšeng, Modimo wa makgonthe yo a tšwago go Modimo wa mmakgonthe, Yo a tswetšego a sa bopšago, Yo boyena bja gagwe bo lego tee le Tate,Yo dilo ka moka di dirilwego ka yena; Yo a ilego a theoga magodimong, ka baka la rena batho, le ka baka la phološo ya rena, A namafatšwa ka maatla a Moya o Mokgethwa go Maria Kgarebe, gomme a ba motho, A bapolelwa rena sefapanong mehleng ya Pontius Pilatus. A hlokofatšwa, A bolokwa, A tsoga ka letšatši la boraro, ka mo mangwalo a bolelago ka gona, a rotogela magodimong, O dutše ka letsogong le letona la Tate; Gomme o tlo boa ka letago go ahlola ba ba phelago le ba ba hwilego: Yo mmušo wa gagwe o ka se bego le bofelo.
Re dumela le go Moya o Mokgethwa, Morena, Mophediši, yo a tšwago go Tate le Morwa; A khunamelwago, a tumišwago gammogo le Tate, le Morwa, Yo a boletšego ka baporofeta.
Re dumela Kereke e tee, ye kgethwa, ye Bohle, ya Baapostola. Re dumela le Kolobetšo e tee ya go swarela dibe, Gomme ke letetše tsogo ya bahu, Le bophelo bja nako e tlago.


text:
Dikopano tša Selete tša Dihlatse tša Jehofa tša Ngwaga le Ngwaga
Ithute ka dikopano tša rena tša selete tša ngwaga le ngwaga. Ikhweletše lefelo la kopano ya selete kgauswi le moo o dulago.
Atlanta e Amogela Dihlatse tša Jehofa ka Borutho
Balaodi ba Toropo ba retile le go amogela baeng ba tšwago dinageng tše ka bago 28 bao ba bego ba tlile dikopanong tše tharo tše dikgolo ka July le August 2014.
Go be go Swerwe Dikopano tše di Kgethegilego tša Dihlatse tša Jehofa Dinageng tše Šupago
Dihlatse tša Jehofa di sa tšwa go swara dikopano tše di kgethegilego kua Brazil, Costa Rica, Hong Kong, Ireland, Isiraele, New Zealand le Sweden.
Go Gopola Kopano ya “Go Dikologa Lefase”
Nywaga e masomehlano e fetilego, Dihlatse tša Jehofa tše 583 di ile tša tšea leeto la dibeke tše lesome go dikologa lefase.


text:
Kgaolo 55: Mošemanyana o Hlankela Modimo
NA YO ga se mošemanyana yo mobotsana? Leina la gagwe ke Samuele. Monna yo a beilego seatla hlogong ya Samuele ke Eli moperisita yo mogolo wa Isiraele. Ba ba bangwe ke Elikana tatago Samuele le Hanna mmagwe bao ba mo tlišitšego go Eli.
Samuele o be a na le nywaga e ka bago e mene goba e mehlano feela. Eupša o tlo dula mo taberenakeleng ya Jehofa gotee le Eli le baperisita ba bangwe. Ke ka baka la’ng Elikana le Hanna ba ka tliša ngwana yo monyenyane gakaakaa gore a tlo hlankela Jehofa taberenakeleng? Anke re bone.
Nywageng e sego kae pele ga mo, Hanna o be a nyamile kudu. O be a nyamišitšwe ke gore o be a sa kgone go ba le ngwana mola a be a tloga a mo nyaka. Bjale ka letšatši le lengwe ge a be a etetše taberenakeleng ya Jehofa, o ile a rapela a re: ‘Hle Jehofa, o se ke wa ntebala! Ge o ka nnea morwa, ke holofetša gore ke tla go nea yena e le gore a go hlankele bophelo bja gagwe ka moka.’
Jehofa o ile a araba thapelo ya Hanna gomme ka morago ga dikgwedi tše itšego a belega Samuele. Hanna o be a rata mošemanyana wa gagwe kudu moo a ilego a thoma go mo ruta ka Jehofa e sa le yo monyenyane kudu. O ile a bolela le monna wa gagwe a re: ‘Gateetee ge Samuele a godile gomme a se sa anya, ke tla mo iša taberenakeleng gore a yo hlankela Jehofa gona.’
Se ke seo re bonago Hanna le Elikana ba se dira mo seswantšhong. Ka ge Samuele a be a rutilwe gabotse ke batswadi ba gagwe, o ile a thabišwa ke go hlankela Jehofa mo tenteng ya Gagwe. Ngwaga o mongwe le o mongwe Hanna le Elikana ba be ba etla mo tenteng ye e kgethegilego go tlo rapela le go etela mošemanyana wa bona. Le gona ngwaga o mongwe le o mongwe Hanna o be a direla Samuele seaparo se sefsa sa go hloka matsogo gomme a mo tlišetša sona.
Ge nywaga e dutše e eya, Samuele o ile a tšwela pele a hlankela taberenakeleng ya Jehofa gomme a ratwa ke Jehofa le batho. Eupša Hofini le Finease e lego barwa ba Eli moperisita yo mogolo, e be e le ba babe. Ba be ba dira dilo tše dintši tše mpe e bile ba dira gore batho ba bangwe le bona ba se ke ba kwa Jehofa. Eli o be a swanetše go ba tloša gore e se sa hlwa e eba baperisita, eupša o ile a ba tlogela.
Samuele yo monyenyane ga se a ka a dumelela dilo tše mpe tšeo di bego di direga moo taberenakeleng di mo dira gore a kgaotše go hlankela Jehofa. Eupša ka ge go be go na le batho ba sego kae feela bao ba bego ba rata Jehofa, e be e šetše e le kgale Jehofa a sa bolele le motho le ge e le ofe. Ge Samuele a godile, go ile gwa direga se se latelago:
Samuele o be a robetše ka taberenakeleng ge a ekwa lentšu le mmitša. O ile a araba a re: “Ke nna yo.” Ke moka a tsoga a kitimela go Eli a re: “Ke nna yo, ka ge o mpiditše.”
Eupša Eli a re: ‘Ga se ka go bitša; boela o yo robala.’ Ka gona Samuele a tloga a yo robala.
Ke moka a kwa lentšu le mmitša la bobedi le re: “Samuele!” Yena a tsoga a kitimela go Eli gape. A fihla a re: “Ke nna yo, ka ge o mpiditše.” Eupša Eli a re: “Ga se ka go bitša morwa wa ka. Boela o yo robala.” Ka gona Samuele a tloga a yo robala.
Lentšu la mmitša la boraro la re: “Samuele!” Yena a kitimela go Eli gape. A fihla a re: ‘Ke nna yo, ka gobane ga bjale gona o mpiditše.’ Mo lekgeng le, Eli o ile a lemoga gore Samuele o swanetše go ba a bitšwa ke Jehofa. Ka gona a re go Samuele: ‘Sepela o yo robala, e tla re ge a ka go bitša gape, wena o re: “Bolela Jehofa, mohlanka wa gago o theeditše.”’
Samuele o ile a bolela sona seo ge Jehofa a be a mmitša gape. Ke moka Jehofa a botša Samuele gore o tlo otla Eli le barwa ba gagwe. Ka morago ga moo, Hofini le Finease ba ile ba hwa ntweng ge Baisiraele ba be ba elwa le Bafilisita ke moka ge Eli a ekwa ka seo se diregilego, a wa a robega molala gomme le yena a hwa. Ka go re’alo lentšu la Jehofa le ile la phethagala.
Samuele o ile a gola gomme a ba moahlodi wa mafelelo wa Isiraele. Ge a thoma go tšofala, batho ba re go yena: ‘Re kgethele kgoši yeo e tlago go re buša.’ Samuele o be a sa nyake go dira se, ka gobane kgoši ya bona e be e le Jehofa. Eupša Jehofa o ile a re a theetše seo batho ba se bolelago.
1 Samuele 1:1-28; 2:11-36; 3:1-18; 4:16-18; 8:4-9.
Dipotšišo
- Leina la mošemanyana yo a lego mo seswantšhong ke mang, gomme ba bangwe ba ke bomang?
- Ke thapelo efe yeo Hanna a ilego a e rapela letšatšing le lengwe ge a be a etetše taberenakeleng ya Jehofa, gona Jehofa o ile a mo araba bjang?
- Samuele o be a na le nywaga e mekae ge a be a tlišwa go tlo hlankela tenteng ya Jehofa, gomme mmagwe o be a mo direla’ng ngwaga o mongwe le o mongwe?
- Maina a barwa ba Eli e be e le bomang, gona e be e le batho ba mohuta mang?
- Jehofa o ile a bitša Samuele bjang, gomme ke molaetša ofe wo a ilego A mo nea wona?
- Samuele o ile a ba eng ge a godile, gona go ile gwa direga’ng ge a be a thoma go tšofala?
Dipotšišo tša tlaleletšo
- Bala 1 Samuele 1:1-28.
Ke mohlala ofe o mobotse woo Elikana a o beetšego dihlogo tša malapa tabeng ya go etelela pele borapeding bja therešo? (1 Sam. 1:3, 21; Mat. 6:33; Bafil. 1:10)
Re ka ithuta’ng mohlaleng wa Hanna ge re lebeletšane le bothata bjo bogolo? (1 Sam. 1:10, 11; Ps. 55:22; Baroma 12:12)
- Bala 1 Samuele 2:11-36.
Eli o ile a hlompha bjang bana ba gagwe go feta Jehofa, gomme se ke temošo bjang go rena? (1 Sam. 2:22-24, 27, 29; Doit. 21:18-21; Mat. 10:36, 37)
- Bala 1 Samuele 4:16-18.
Ke melaetša efe e mene ya madimabe yeo monna yo mongwe a ilego a tla le yona go tšwa ntweng, gona e ile ya kgoma Eli bjang?
- Bala 1 Samuele 8:4-9.
Baisiraele ba ile ba kgopiša Jehofa bjang, gomme rena lehono re ka thekga bjang Mmušo wa gagwe ka potego? (1 Sam. 8:5, 7; Joh. 17:16; Jak. 4:4)


text:
Go Agilwe Diholo Tše 3 000 Kua Nigeria
Ka Mokibelo, March 1, 2014, batho ba 823 ba be ba bokane Holong ya Kopano ya Dihlatse tša Jehofa kua Benin City go thabela tlhora e mpsha ya go agwa ga diholo tše 3 000 kua Nigeria. Dihlatse tša Jehofa di agile Diholo tša Mmušo tše 3 000 nageng yeo go tloga ka 1999, ge lenaneo la go aga Diholo tša Mmušo dinageng tšeo di diilago le be le thoma.
Sebokeng seo go ile gwa ba le polelo yeo e bego e bolela ka boripana ka histori ya modiro wa go aga mafelo ao diphuthego di bego di kopanela go ona kua Nigeria ga e sa le go tloga ka bo-1920. Mathomong go be go dirišwa magae a batho le diholo tša go hirwa. Lefelo la pele kua Nigeria leo le bego le dirišwa ka mo go kgethegilego ke Dihlatse tša Jehofa e be e le holo yeo e agilwego toropong ya Ilesa mo e ka bago ka 1935. Magareng ga 1938 le 1990, palo ya diphuthego e ile ya oketšega ka makga a 200, go tloga go tše 14 go ya go tše 2 681, gomme tše dintši di be di palelwa ke go hwetša moo di ka bokanago gona. Diholong tše dingwe tša Mmušo diphuthego tše tshela di be di šiedišana ka holo. Mafelong a mangwe, batho ba be ba tlala ka holong, ba bangwe e bile ba swanela ke go ema ka ntle gore ba theetše diboka ba lebeletše ka mafasetere. Ga bjale, diphuthego tše dintši di sa kopanela magaeng a batho le diphapošing tša dikolo.
Ka 1990 ofisi ya lekala ya Dihlatse tša Jehofa e ile ya thoma go thekga modiro wa go agwa ga diholo ka go adima diphuthego tšhelete go tšwa Sekhwameng sa Diholo tša Mmušo. Ka 1997, Komiti ya tša Meago ya Tikologo e be e šetše e thušitše diphuthego tše 105 go aga le go lokiša diholo tša tšona. Go tloga ka 1997 go fihla ka 1999 go agilwe diholo tše 13 tšeo di agilwego ka matšatši a 7 go ya go a 15.
Le ge go agwa ga diholo tše go be go dirwa ka lebelo, go be go dutše go sa lekane palo yeo e golago kudu ya Dihlatse tša Jehofa kua Nigeria. Ka April 1998, ofisi ya lekala e ile ya akanyetša gore go nyakega Diholo tša Mmušo tše 1 114 nageng ye.
Don Trost e lego setho sa Komiti ya Lekala la Nigeria o boditše bao ba bego ba theeditše seboka se se kgethegilego kua Benin City gore: “Wo e be e le modiro o mogolo kudu! Re be re ipotšiša gore: ‘Re tlo kgona go o phetha bjang?’” Go thoma ka 1999, potšišo yeo e ile ya arabja ge Dihlopha tša go Aga Diholo tša Mmušo tšeo di nago le ditho tše seswai go ya go tše senyane di be di thuša diphuthego go dikologa le naga. Go dirišwa dipolane tše bonolo, dihlopha tše di ile tša aga diholo tše ka bago 17 kgwedi e nngwe le e nngwe mengwageng e 14 e fetilego.
Ka morago ga go reta bao ba bego ba theeditše lenaneo ka seo ba se fihleletšego, Ngwanabo rena Trost o bontšhitše gore go sa na le modiro o montši. Ka 2013 palo ya Dihlatse tša Jehofa kua Nigeria e bile le koketšego ya ka godimo ga 8 000. Trost o boletše gore: “Ka ge go bonala koketšego e sa le e kgolo, go sa nyakega Diholo tša Mmušo tše dingwe tše 100 ngwaga o mongwe le o mongwe.” Ka 2013 go be go na le tlhora ya Dihlatse tše 351 000 diphuthegong tše fetago 5 700 kua Nigeria.


text:
TABA YA LETLAKALA LA KA NTLE
Mogwera wa Kgonthe ke wa Mohuta Mang?
KA December 25, 2010, mosadi yo mongwe wa nywaga e 42 kua Brithania o ile a ngwala molaetša wa gore o nyaka go ipolaya Wepesaeteng yeo e tumilego ya go dira bagwera. Molaetša wa gagwe o be o tloga o bontšha gore o hloka thušo. Le ge mosadi yo a be a na le bao go thwego ke bagwera ba dikete Wepesaeteng yeo, ga go le o tee wa bona yo a ilego a mo thuša. Maphodisa a ile a hwetša setopo sa gagwe letšatšing le le latelago. O be a ipolaile ka go nwa dihlare ka mo go feteletšego.
Thekinolotši ya lehono e re kgontšha go ba le seo go thwego ke bagwera ba makgolo goba gaešita le ba dikete inthaneteng ka go fo tsenya maina a bona lelokelelong la rena la maina ka khomphutheng. Le gona ge e ba re nyaka go kgaotša segwera le yo mongwe wa bona, re fo phumola leina la motho yoo lelokelelong la rena. Lega go le bjalo, tiragalo e sehlogo ya mosadi wa kua Brithania e utolla therešo e makatšago—batho ba bantši ga ba na bagwera ba kgonthe. Ge e le gabotse, nyakišišo e nngwe e bontšhitše gore gaešita le ge mekgwa ya poledišano e oketšegile, palo ya bagwera ba rena ba kgonthe e theogile.
Go swana le batho ba bantši, mohlomongwe o dumela gore bagwera ba kgonthe ba bohlokwa. Le gona, o ka lemoga gore go ba mogwera wa kgonthe go akaretša se se fetago go kgotla dilinki sekirining sa khomphuta goba sa smartphone. Wena o nyaka mogwera wa mohuta mang? O ka ba mogwera wa kgonthe bjang? Go nyakega’ng gore o be le segwera se se swarelelago?
Ela hloko melao ya motheo e mene e latelago yeo e ka go hlahlago, gomme o bone kamoo keletšo e šomago ya Beibele e ka go thušago gore o be mohuta wa motho yoo batho ba bangwe ba ka nyakago gore e be mogwera wa bona.
1. Bontšha Gore o Tloga o Tshwenyega ka ba Bangwe
Segwera sa kgonthe se akaretša boikgafo. Ka mantšu a mangwe mogwera yo botse o ikwa a na le boikarabelo bjo itšego ka wena, gomme o tloga a tshwenyega ka wena. Ke therešo gore bobedi bja lena le swanetše go dira se, e bile go nyakega boikgafo le go šoma ka thata. Lega go le bjalo, le ka se itshole ge le ka dira seo. Ipotšiše gore: ‘Na ke ikemišeditše go ikgafa, go diriša nako ya ka le dilo tša ka bakeng sa mogwera wa ka?’ Gopola, gore o be le mogwera yo botse le wena o swanetše gore o be mogwera yo botse.
SEO BATHO BA SE LETETŠEGO GO MOGWERA
Irene: “Go swana le ge o lema serapa se sebotse, go aga segwera go tšea nako e telele e bile go nyaka tlhokomelo. Thoma ka go ba mogwera yo botse. Eba botho gomme o kgahlegele ba bangwe. Gape ikemišetše go gafa nako ya gago ge e ba o nyakega.”
Luis Alfonso: “Batho ba mehleng yeno ba kgothaletša go ba le moya wa boithati go e na le wa boikgafo. Ka gona ke selo se sebotse ge motho yo mongwe a go bontšha botho a sa letela gore a hwetše se sengwe ka morago.”
KE ENG SEO BEIBELE E SE BOLELAGO?
“Ka mo le nyakago batho ba le dira ka gona, le lena le ba direng ka wona mokgwa woo. Tlwaelang go fa gomme batho ba tla le fa.” (Luka 6:31, 38) Mo Jesu o be a kgothaletša moya wa go hloka boithati le wa go fa. Go fa ka tsela yeo go tiiša segwera se sebotse. Ge e ba o fišegela go thuša bagwera ba gago ntle le go letela gore o hwetše se sengwe go bona, ke ga tlhago gore ba ikwe ba gogelwa go wena.
2. Boledišana Gabotse le Bagwera ba Gago
Segwera sa kgonthe se ka se atlege ntle le gore le boledišane ka mehla. Ka gona boledišanang ka dilo tšeo le di thabelago. Theetša ge mogwera wa gago a bolela, gomme o hlomphe dipono tša gagwe. Ge go kgonega, mo rete le go mo kgothatša. Ka dinako tše dingwe go ka nyakega gore o eletše goba o phošolle mogwera wa gago, gomme ga se ka mehla go lego bonolo. Lega go le bjalo, mogwera yo a botegago o tla ba le sebete sa go go botša ge o dirile phošo e kgolo le go go nea tlhahlo ka temogo.
SEO BATHO BA SE LETETŠEGO GO MOGWERA
Juan: “Mogwera wa kgonthe ga se a swanela go tšhaba go bolela dipono tša gagwe, ka mo go swanago ga a befelwe ge e ba o sa dumelelane le yena.”
Eunice: “Ke tloga ke rata bagwera bao ba ikemišeditšego go fetša nako le nna le bao ba ntheetšago, kudukudu ge ke na le mathata.”
Silvina: “Bagwera ba kgonthe ke bao ba go botšago therešo—gaešita le ge ba tseba gore seo se tla go kweša bohloko—ka gobane ba go kganyogela tše dibotse.”
KE ENG SEO BEIBELE E SE BOLELAGO?
“Motho yo mongwe le yo mongwe a akgofele go kwa, a diege go bolela a be a diege go galefa.” (Jakobo 1:19) Bagwera ba kgonthe ba rata go theetšwa ka mehla. Lega go le bjalo, go laola poledišano go fetiša kgopolo ya gore dipono tša gago di bohlokwa go feta tša ba bangwe. Ka gona theetša ka kelohloko ge mogwera a kganyoga go go ntšhetša sa mafahleng. Le gona o se ke wa befelwa ge a go botša therešo. Diema 27:6 e re: “Dintho tšeo di bakwago ke motho yo o mo ratago di bakwa ka go botega.”
3. O se ke wa Letela mo Gontši Kudu
Ge re dutše re tlwaelana le mogwera wa rena, ke moo gantši re bonago le mafokodi a gagwe. Bagwera ba rena ga se ba phethagala, go swana le rena. Ka gona, ga se ra swanela go letela gore bagwera ba rena e be ba phethagetšego. Go e na le moo, re dira gabotse ge re tšeela godimo dika tša bona tše dibotse le go amogela mafokodi a bona.
SEO BATHO BA SE LETETŠEGO GO MOGWERA
Samuel: “Gantši re nyaka batho ba bangwe ba dire dilo tšeo le rena di re palelago. Ge e ba re lemoga diphošo tša rena le go nyakega ga gore re lebalelwe, gona re tla ikemišetša go lebalela ba bangwe.”
Daniel: “Amogela therešo ya gore bagwera ba gago ba tla dira diphošo. Ge go rotoga mathata, ke mo gobotse ge re a rarolla le semeetseng gomme re leka ka thata go a lebala.”
KE ENG SEO BEIBELE E SE BOLELAGO?
“Ka moka ga rena re kgopša gantši. Ge e ba motho a sa kgopše ka lentšu, gona ke motho yo a phethagetšego, yo a kgonago go laola mmele wa gagwe ka moka bjalo ka ge eka ke ka ditomo.” (Jakobo 3:2) Go lemoga therešo ye e bonolo go tla re thuša gore re kwešiše bagwera ba rena gabotse. Se se tla feleletša ka gore re hlokomologe diphošo tše dinyenyane le mafokodi ao a ka bago a re tena. Beibele e re: “Tšwelang pele le kgotlelelana gomme le lebalelana ka bolokologi le ge e ba motho a na le lebaka la go ba le pelaelo ka yo mongwe. . . . Eupša ka godimo ga dilo tše ka moka, aparang lerato gobane ke setlemo se se phethagetšego sa botee.”—Bakolose 3:13, 14.
4. Katološa Segwera sa Gago
Ke therešo gore re swanetše go kgetha ka kelohloko batho bao re gweranago le bona. Eupša seo ga se bolele gore re swanetše go gwerana feela le batho ba nywaga e itšego goba ba setlogo se itšego. Go kgahlegela batho ba nywaga ka moka, ditšo tše dingwe gotee le ba ditšhaba tše dingwe go tla humiša maphelo a rena.
SEO BATHO BA SE LETETŠEGO GO MOGWERA
Unai: “Go dira segwera le dithaka tša gago feela le bao le ratago dilo tše di swanago, go swana le go apara seaparo sa mmala woo o o ratago ka mehla. Go sa šetšwe gore o rata mmala woo gakaakaang, go tla fihla nako yeo o ka se sa hlwago o go kgahla.”
Funke: “Go katološa segwera sa ka go dirile gore ke gole tsebong. Ke ithutile go tlwaelana le batho ba nywaga le ditlogo ka moka, gomme seo se dirile gore ke rate batho le go ba yo a fetofetogago le maemo. E bile bagwera ba ka ba tloga ba rata seo.”
KE ENG SEO BEIBELE E SE BOLELAGO?
“Ka gona ke bolela bjalo ka ge go bolelwa le bana, ke re le dire se se swanago le go rena ka gore le lena le katološeng lerato leo le lego dipelong tša lena.” (2 Bakorinthe 6:13) Beibele e re kgothaletša gore re gwerane le mehuta ka moka ya batho. Go ba le mehuta ka moka ya bagwera go ka dira gore o ipshine ka bophelo, le go dira gore o ratwe ke batho.


text:
O di Bona Byang Dinako tsa ka Motshwana?
Na lefase la rune . . .
le nyoko dula le le so?
le nyoko fetelela?
le nyoko kaonafala?
SO BAEBELE E SE BOLABOLANG
“Modimo . . . o nyoko sola menepedi ka moka mahlong ya bona, malekgu ma ko ba ma se šiyo, go lla le go kwa go baba di ko ba di sa sa le šiyo. Tsa botala di nyoko ba di fetiye.”—Kutullo 21:3, 4, Phetolelo ya Lefase la Nyuwane [ya Sekgowa].
LEBELELA GORE SO SE KA GO THUŠA BYANG
O nyoko bereka mmereko wa go sa thathafe le wa go kgotsofatsa.—Jesaya 65:21-23.
O ka sa sa lwala kela wa hlopega le ka gonyana.—Jesaya 25:8; 33:24.
O nyoko phela go ya go yye o jabodiye le magageno le banghane bago.—Pisalema 37:11, 29.
NJE RE KA TSHEPA SO BAEBELE E SE BOLABOLANG?
Eya, re nyoko fo bolabola mabaka ka mabedi:
Modimo o na le matšhika ya go maka se a se tshepisiyeng. Ka Baebeleng, sereto se se reng “wa Matšhika ka moka” se berekisiwa ga Jehofa Modimo feela, ka gore matšhika yage a ma lekane le selo. (Kutullo 15:3) A ka sa šitege go maka se a se tshepisiyeng sa gore lefase la rune le nyoko ba kaone. Go fo ba ka mokg’o Baebele e bolabolang ka gona mo ye re “dilo ka mokana ga tsona ga Modimo di ya kgonega.”—Matewu 19:26.
Modimo o fo kwa nkare nako ya go maka so a se tshepisiyeng nke se e segele. Mo re beyisa, Jehofa o nyaka ka matla go tsosa bo ba kgwileng.—Jobo 14:14, 15.
Baebele e šupetsa le gore Morwayi wa Modimo, Jeso, o fodisiye ba go lwala. Ke ntaba a makiye sone? Ka gore ke mo a nyaka go se maka. (Mareka 1:40, 41) Jeso o šupetsiye gabutši gore Papage ke motho wa mohlobo mang mo a thuša ba ne ba nyaka go thušiwa.—Johane 14:9.
Byalo re ka ba le nnete ya gore Jehofa le Jeso ba nyaka go re thuša gore re jabolele dilo tsa go bafala tse di tlang!—Pisalema 72:12-14; 145:16; 2 Petro 3:9.
NAGANA KA SOWA ŠA
Modimo o nyoko maka byang gore lefase la rune le be kaone?
Baebele e yaraba putsiso yone ga MATEWU 6:9, 10 le DANIYELE 2:44.


text:
Letlase la seswai
Letlase la seswai ke lebadi leo letlase la lona elego seswai. Letlase la seswai le šumišwa kudu go dikhomphutha le kgale Amerika. Mabadi a letlase a seswai a ka dirwa go tloga go letlase la pedi ka go hloma makoko a dinomoro tse tharo (go tloga letsogong la goja). Mohlala, letlase la pedi la 73 ke 1001001, ge e dirwa makoko eba (00)1 001 001 — gomme lebapi la letlase la seswai yaba 111.
Mohlala wa letlase la lesome
Mohlala wa Letlase la seswa:
Ka go dira dipalo tše, re kgona go bona gore goreng 112 go Letlase la seswa e lekana le 64+8+1 = 73 go letlase la lesome.


text:
Go Aloga ga Klase ya bo-135 ya Sekolo sa Beibele sa Watchtower sa Gilead
Ka September 14, 2013, batho ba 10 500 ba be ba tlile go bona go aloga ga klase ya bo-135 ya Sekolo sa Beibele sa Watchtower sa Gilead lefelong la tša thuto la Dihlatse tša Jehofa kua Patterson, New York. Sekolo se se tlwaetša bahlanka bao ba nago le phihlelo ba Dihlatse tša Jehofa gore ba atlege kutšwanyana kabelong ya bona.
Guy Pierce, yo e lego setho sa Sehlopha se Bušago sa Dihlatse tša Jehofa o ile a ba modulasetulo wa lenaneo le, o ile a thea matseno a gagwe go Mateo 28:19, 20 e rego: ‘Ka gona, eyang le dire batho ba ditšhaba ka moka barutiwa, le ba rute go boloka dilo tšohle tšeo ke le laetšego tšona.’
Ngwanabo rena Pierce o bontšhitše gore mantšu ao Jesu a a boletšego a ile a tšwela pele a phethagala go fihla le mehleng ya rena. Ge re dutše re dira barutiwa, re ruta batho go dira sohle seo Jesu a se laetšego. Ke therešo gore se se akaretša taelo ya gagwe ya go dira boboledi bja “ditaba tše tše dibotse tša Mmušo.” (Mateo 24:14) Ka go re’alo, morutwana yo mongwe le yo mongwe yo mofsa o fetoga mmoledi le morutiši wa Mmušo. Modiro wo o ile wa ba le mafelelo afe? Ngwanabo rena Pierce o itše: “Palo ya badudi ba lefase e oketšegile, le batho ba Modimo ba oketšegile.”
“Ba Neetše go Feta Kamoo ba ka Kgonago ka Gona.” Thomas Cheiky, yo e lego setho sa Komiti ya Lekala la United States, o neile polelo yeo e theilwego go 2 Bakorinthe 8:1-4. Gaešita le ge diphuthego tša lekgolong la pele la nywaga tša Matsedonia di be di diila kudu, di ile tša kgopela go neela bakeng sa bana babo tšona ba kua Jerusalema bao ba bego ba hlaka. Barutwana ba Gilead le bona ba ile ba bontšha moya o swanago wa go fa ka seatla se se bulegilego le wa boikgafo.
Ka mo go swanago, re ka holofela gore Bakriste ba Matsedonia ba ile ba bontšha bohlale, ka go se neele ka mo go feteletšego moo ba bego ba ka palelwa ke go hlokomela malapa goba borapedi bja bona go Modimo. Ngwanabo rena Cheiky o ile a kgothaletša barutwana go ekiša Bakriste ba Matsedonia ka go dula ba na le moya wa go fa.
“Sekolo se Fedile.” Samuel Herd wa Sehlopha se Bušago o ile a gatelela lebaka leo barutwana ba swanetšego go gopola phihlelo ya bona ya Sekolo sa Gilead. Go swana le mmino o kgahlišago woo o kwagalago mesong gomme motho a dula a nagana ka ona, barutwana le bona ba ka matlafatšwa ke go dula ba gopola dilo tše bohlokwa tšeo ba ithutilego tšona Sekolong sa Gilead.
Ngwanabo rena Herd o ile a gopotša barutwana gore mogopolo wa Modimo o ka se lekanywe le selo. Modimo o neile naledi e nngwe le e nngwe ya tše dibilione tšeo di lego legohleng leina, e bile le ka mohla a ka se lebale le e tee ya tšona. (Psalme 147:4) A ka lebala bjang boiteko bjoo barutwana ba bo dirilego bja gore ba tlwaetšwe Sekolong sa Gilead! Ba ipoloketše “matlotlo legodimong,” e bile le ka mohla Jehofa a ka se ba lebale.—Mateo 6:20.
Ka ge Modimo a gopola mošomo wa barutwana bao le lerato leo ba le bontšhitšego bakeng sa gagwe, ba tla dula ba gopola diphihlelo tša bona tša Gilead. Ngwanabo rena Herd o itše: “Ge le dula le nagana ka dilo tše di kgahlišago tša sekolo se, le se ke la lebala go leboga Yoo a ilego a dira gore le thabe, e lego Jehofa. Dulang le gopola dilo tšeo. Ka mehla le tla holega ge e ba le tšwela pele le gopola seo le ithutilego sekolong se.”
“Homotšwang ke Matla a sa Hlalosegego a Jehofa.” Sam Roberson, yo e lego mohlahli wa Gilead, o kgothaleditše barutwana gore ba ithekge ka matla a Jehofa go e na le go ithekga ka a bona ge ba dutše ba lebeletšana le ditlhohlo. Baefeso 3:20 e re Modimo o “dira go feta kudu ka kua ga tšohle tšeo re di kgopelago goba re di naganago.” Matla a gagwe a feta kwešišo ya rena go fihla bokgoleng bja gore le polelwana e rego “kudu ka kua ga tšohle tšeo re di kgopelago” e palelwe ke go hlalosa tsela yeo a re thušago ka yona, ka ge temana yeo e re a ka kgona go dira “go feta” seo.
Jehofa o nea Mokriste yo mongwe le yo mongwe matla a sa hlalosegego. Jehofa o etša “mogale yo a šiišago” nakong ya mathata. (Jeremia 20:11) Ngwanabo rena Roberson o ile a gopotša barutwana gore Jehofa o tla ba thuša go fenya bothata le ge e le bofe bjoo ba lebeletšanago le bjona.
“Kgomarelang Seriti sa Lena Tirelong ya Mmušo.” William Samuelson, yo e lego mohlahli wa Gilead, o hlalositše gore barutwana ba ba Gilead ba hweditše seriti tirelong ya Mmušo ka ditsela tše pedi. Ba itlhatsetše ba swanelwa ke seriti ka seo ba se dirilego pele ba etla sekolong le nakong ya ge ba le sekolong, e bile ba tla tšwela pele ba hwetša kgodišo le tlhompho ka go emela mmušo o phagamego legohleng, e lego Mmušo wa Modimo.
Barutwana ba ka kgomarela bjang seriti sa bona? Ngwanabo rena Samuelson o ile a ba kgothaletša gore ba godiše Jehofa gomme ba hlomphe ba bangwe go etša ge Jesu a ile a nea bao ba bego ba na le yena seriti gaešita le ge a be a swanetše go ba phošolla goba go ba eletša. Se se tla ba le mafelelo afe? Go swana le moapostola Paulo, barutwana ba tla oketša seriti sa bona gomme ba tagafatša bodiredi bja bona go e na le gore ba phegelele go ikgodiša.—Baroma 11:13.
“Matla a Dipere a Melomong ya Tšona.” Michael Burnett, e lego mohlahli yo mongwe wa Gilead, o bontšhitše kamoo re ka dirago dilo ka go dumelelana le go phethagala ga Kutollo 9:19, ge re diriša seo re ithutago sona dibokeng tša Bokriste e le gore re bolele ka matla ge re nea bohlatse. Ke moka o ile a kgopela barutwana ba bangwe go laodiša goba go diragatša diphihlelo tšeo ba bilego le tšona bodireding nakong ya ge ba le sekolong. Ka mohlala, morutwana yo mongwe o tsošitše kgahlego go mošomi wa seteišeneng sa peterole ka go mmotšiša potšišo e rego: “Dinako tše di beilwego tša ditšhaba di thomile neng gomme tša fela neng?” (Luka 21:24) Ka moragonyana ge a mo etela, o ile a mo thuša go araba potšišo yeo a diriša Daniele kgaolo 4, gotee le lemetletšo la puku ya Ke Eng Seo Ge e le Gabotse Beibele e se Rutago?
“Dipelo tša Bona di Ile tša Matlafatšwa.” Adrian Fernandez, yo e lego setho sa Komiti ya Lekala la United States, o ile a boledišana le banyalani ba babedi ba dialoga. Ngwanabo rena Helge Schumi o boletše gore ka ge pego ya Beibele e bontšha gore ba bangwe ba bahlanka ba Modimo ka dinako tše dingwe ba ile ba ikgogomoša ka morago ga go hwetša ditokelo tše di kgethegilego, ka mehla thuto yeo e hwetšwago Gilead e akaretša keletšo ya kamoo motho a ka dulago a ikokobeditše ka gona. (2 Dikoronika 26:16) Ka mo go swanago, Ngwanabo rena Peter Canning o ile a gopola keletšo e bohlale ya polelo e neilwego Sekolong e bolelago ka go ithuta leleme la moo ba abetšwego gona, moo seboledi se itšego: “Le se ke la ikgogomoša. Ikemišetšeng go itira mašilo.” Banyalani ba ba ile ba leboga kamoo sekolo se se ba matlafaletšago mošomo woo o letšego ka pele, gomme dipelo tša bona di ile tša matlafatšwa.—Baheberu 13:9.
“Thabang Gobane Maina a Lena a Ngwadilwe Magodimong.” (Luka 10:20) Geoffrey Jackson wa sehlopha se Bušago o ile a nea polelo ya thwadi lenaneong le. Ka go se swane le bao ba ilego ba tla Sekolong sa Gilead nakong e fetilego, dialoga tše dintši lehono di ka se hwetše dikabelo tše difsa goba tša ba le diphihlelo tše di kgahlišago tša go dira boboledi ditšhemong tšeo go sa kago gwa bolelwa go tšona. Di swanetše go arabela bjang?
Barutiwa ba 70 bao Jesu a ilego a ba roma gore ba dire boboledi, ba ile ba re ge ba boa ba bega ditaba tše di thabišago tša gore ba lelekile batemona ka leina la Jesu. (Luka 10:1, 17) Jesu o ile a dumela gore dipoelo tšeo di be di tloga di kgahliša, eupša o itše: “Lega go le bjalo, le se ke la thabišwa ke gore le laola meoya e mebe, eupša thabang gobane maina a lena a ngwadilwe magodimong.” (Luka 10:20) Ke moka o ile a bontšha gore ba be ba ka se be le diphihlelo tše bjalo letšatši le lengwe le le lengwe. Ba be ba sa swanela go tshwenyega ka dipoelo tša bona, eupša ba tshwenyege ka potego ya bona go Jehofa le gore maina a bona a be a tla ‘ngwalwa magodimong.’
Ngwanabo rena Jackson o itše: “Seo Jesu a se rutilego barutiwa ba 70 se šoma le go rena.” Ga se ra swanela go dumelela dipoelo tša bodiredi bja rena gore e be motheo o nnoši wa lethabo la rena goba e be pontšho ya potego ya rena. Go e na le moo, re hwetša lethabo le go bontšha go botega ka go dula re na le tswalano e tiilego le Jehofa le go šoma ka mafolofolo tirelong ya gagwe.
Jesu le yena o ile a lebeletšana le maemo ao a ka bago a be a nola moko. Ka mohlala, ka morago ga gore a fepe batho ba dikete ka mohlolo, ba ile ba thoma go mo latela. (Johane 6:10-14, 22-24) Lega go le bjalo, go se go ye kae ba bantši ba ile ba kgopišwa ke thuto ya Jesu gomme bao ba fetogilego barutiwa ba ile ba tlogela go mo latela le semeetseng. (Johane 6:48-56, 60, 61, 66) Eupša baapostola ba botegago ba be ba ikemišeditše go dula ba na le Jesu. Ba beile mohlala o mobotse ka go se tshwenyege kudu ka dipoelo eupša ka potego le tswalano ya bona le Jehofa.—Johane 6:67-69.
Phetho. Barutwana ba ile ba newa di diploma tša bona, ka morago ga moo, yo mongwe wa dialoga o ile a bala lengwalo la tebogo leo le tšwago klaseng. Ngwanabo rena Pierce o ile a phetha lenaneo ka go bolela gore batho ba Modimo, go akaretša le dialoga tša Gilead, ga ba itire batho ba kgethegilego lefaseng. (Ditiro 4:13; 1 Bakorinthe 1:27-31) Lega go le bjalo, Jehofa o amogela boineelo bja rena gomme a re nea moya wa gagwe o mokgethwa. Ngwanabo rena Pierce o itše: “Gaešita le ge Jehofa a ka se kgahlišwe ke thuto ya rena, eupša o kgahlwa ke potego le boineelo bja rena go yena.”


text:
TABA YA LETLAKALA LA KA NTLE
Bophelo bo Thomile Bjang?
O be o ka feleletša bjang lefoko le le latelago?
BOPHELO BO BILE GONA KA ․․․․․.
TLHAGELELO
TLHOLO
BA BANGWE ba ka nagana gore motho yo a sekametšego go tša thutamahlale o tla kgetha “tlhagelelo” mola yo a sekametšego bodumeding a tla kgetha “tlholo.”
Eupša ga se ka mehla go lego bjalo.
Rama Singh, e lego moprofesara wa Yunibesithing ya McMaster kua Canada, o re: “Ga se bakgomaredi ba tumelo ya setšo ba bodumedi feela bao ba ganetšago thuto ya tlhagelelo, eupša e ganetšwa le ke dirutegi tše dintši tše di fapafapanego.”
Ela hloko Gerard, e lego moprofesara wa thuto ya dikhunkhwane yo a rutilwego tlhagelelo kholetšheng. O re: “Ge ke be ke dira diteko, ke be ke nea baprofesara dikarabo tšeo ba bego ba di nyaka—eupša ke be ke sa di dumele.”
Ke ka baka la’ng le batho ba bangwe bao ba sekametšego go tša thutamahlale ba thatafalelwa ke go amogela gore bophelo bo thomile ka tlhagelelo? Go araba potšišo yeo, ela hloko dipotšišo tše pedi tšeo di tlabago banyakišiši ba bantši: (1) Bophelo bo bile gona bjang? le (2) Diphedi di tšwa kae?


text:
THUTO 2
Rebeka o be a Nyaka go Thabiša Jehofa
Rebeka e be e le mosadi yo a bego a rata Jehofa. Leina la monna wa gagwe e be e le Isaka. Isaka le yena o be a rata Jehofa. Rebeka o kopane bjang le Isaka? Rebeka o ile a bontšha bjang gore o be a nyaka go thabiša Jehofa? Anke re ithute ka Rebeka.
Batswadi ba Isaka e be e le Aborahama le Sara. Ba be ba dula nageng ya Kanana, moo batho ba gona ba bego ba sa hlankele Jehofa. Eupša Aborahama o be a nyaka gore morwa yo wa gagwe a nyale mosadi yo a bego a hlankela Jehofa. Ka gona, Aborahama o ile a roma monna yo a bego a mo šomela, mohlomongwe Eliesere, gore a yo nyakela Isaka mosadi nageng yeo e bitšwago Harane, moo batho ba bangwe ba gabo Aborahama ba bego ba dula gona.
Eliesere o ile a sepela le batho ba bangwe bao le bona ba bego ba šomela Aborahama. Ba ile ba sepela leeto le letelele kudu. Ba ile ba sepela le dikamela tše lesome tšeo di bego di rwele dijo le dimpho. Eliesere o be a tla tseba bjang mosadi yo a bego a tla mo kgethela Isaka? Ge Eliesere le banna bao a bego a sepela le bona ba fihla Harane, ba ile ba ema sedibeng ka gobane Eliesere o be a tseba gore batho ba be ba tlo ga meetse. O ile a rapela Jehofa a re: ‘Ge nka kgopela kgarebe e itšego gore e gele nna le dikamela meetse gomme ya dira bjalo, gona ke tla tseba gore ke yona yeo o e kgethilego.’
Kgarebe yeo e bitšwago Rebeka e ile ya tla sedibeng. Beibele e re e be e le yo mobotse kudu. Eliesere o ile a kgopela meetse a go nwa gomme Rebeka a re: ‘Ga go na bothata. Ke tla go gela gomme ka gela le dikamela tša gago.’ Nagana feela! Dikamela tše di nyorilwego di nwa meetse a mantši kudu, ka gona Rebeka o ile a swanelwa ke go boelela sedibeng gantši gore a di gele meetse. Na o a mmona mo seswantšhong gore o šoma ka thata bjang?— Eliesere o ile a makatšwa ke kamoo Jehofa a ilego a araba thapelo ya gagwe ka gona.
Eliesere o ile a nea Rebeka dimpho tše dintši tše dibotse. Rebeka o ile a re Eliesere le batho ba bangwe bao a bego a sepela le bona ba ye le yena gagabo. Ge ba fihlile moo, Eliesere o ile a hlalosa lebaka leo Aborahama a mo rometšego moo le kamoo Jehofa a arabilego thapelo ya gagwe. Lapa la gabo Rebeka le ile la thabela gore a nyalwe ke Isaka.
Rebeka o ile a ya Kanana le Eliesere gomme a nyalana le Isaka
Eupša na o nagana gore Rebeka o be a nyaka go nyalwa ke Isaka?— Rebeka o be a tseba gore Eliesere o be a rometšwe ke Jehofa. Ka gona ge lapa la gabo Rebeka le mmotšiša ge e ba a nyaka go ya Kanana gore a yo nyalwa ke Isaka, o ile a re: ‘Ee, ke nyaka go ya.’ O ile a tloga le Eliesere. Ge ba fihla Kanana, Rebeka o ile a nyalana le Isaka.
Ka ge Rebeka a ile a dira seo Jehofa a bego a nyaka gore a se dire, Jehofa o ile a mo šegofatša. Ka morago ga nywaga e mentši, Jesu o ile a belegelwa lelokong la Rebeka. Ge o ka swana le Rebeka gomme wa thabiša Jehofa, o tla go šegofatša.
BALA KA BEIBELENG YA GAGO
Genesi 12:4, 5; 24:1-58, 67


text:
Na Dihlatse tša Jehofa di na le Beibele ya Tšona?
Dihlatse tša Jehofa di dirišitše diphetolelo tše di fapafapanego tša Beibele ge di dutše di ithuta. Lega go le bjalo, malemeng ao Beibele ya Phetolelo ya Lefase le Lefsa ya Mangwalo a Makgethwa e hwetšagalago ka ona, re rata go e diriša ka baka la go diriša ga yona leina la Modimo, go nepagala ga yona le go kwagala ga yona.
Go diriša ga yona leina la Modimo. Bagatiši ba bangwe ba Beibele ba paletšwe ke go godiša mongwadi wa yona. Ka mohlala, phetolelo e nngwe ya Beibele e lokeleditše batho ba 70 bao ba kgathilego tema go e tšweletšeng. Eupša yona Beibeleng yeo, go ntšhitšwe leina la Mongwadi wa yona—Jehofa Modimo—ka mo go feletšego!
Go fapana le Dibeibele tše dingwe, Phetolelo ya Lefase le Lefsa e bušeditše leina la Modimo ditemaneng tše dikete moo le bego le tšwelela go tšona mathomong, mola komiti yeo e tšweleditšego phetolelo yeo e sa nyake go tsebja.
Go nepagala ga yona. Ga se diphetolelo ka moka tšeo di fetišago molaetša wa maleba woo o bego o le ka Beibeleng. Ka mohlala, phetolelo e nngwe e fetoletše Mateo 7:13 ka mokgwa wo: “Tsenang ka kgoro e pitlaganego, ka baka la gore kgoro e yago heleng e bulegile le tsela yeo e yago gona e bonolo.” Eupša ge go be go ngwalwa Beibele, go ile gwa dirišwa lentšu go “tshenyego” e sego “hele.” Mohlomongwe bafetoledi ba dirišitše lentšu “hele” ka ge ba dumela gore batho ba kgopo ba tla tlaišwa ka mo go sa felego mollong wa dihele. Eupša kgopolo yeo ga e thekgwe ke Beibele. Lega go le bjalo, Phetolelo ya Lefase le Lefsa e balega ka mo go nepagetšego ka gore: “Tsenang ka kgoro e tshesane gobane tsela e išago tshenyegong e petleke e bile e phatlaletše.”
Go kwagala ga yona. Phetolelo e kaonekaone ga se ya swanela go ba e nepagetšego feela eupša gape e swanetše go kwagala, go balega gabonolo le go kwešišega. Ela hloko mohlala wo. Go Baroma 12:11, moapostola wa Mokriste Paulo o dirišitše polelwana yeo ge e ka fetolelwa lentšu ka lentšu e bolelago “go bela ga moya.” Ka ge polelwana yeo e sa kwagale gabotse, Phetolelo ya Lefase le Lefsa e bea temana yeo ka mokgwa wo go lego bonolo gore e kwešišege. E re Bakriste ba swanetše go ba “mafolofolo moyeng.”
Go oketša go dirišeng ga yona leina la Modimo, go nepagaleng ga yona le go kwagaleng ga yona, Phetolelo ya Lefase Lefsa e fapane kudu le diphetolelo tše dingwe: E abja mahala. Ka baka leo, dimilionemilione tša batho di kgona go bala Beibele ka maleme a gabo bona—gaešita le bao ba sa kgonego go e reka.


text:
Kgaolo 15: Mosadi wa Lota o Lebelela Morago
LOTA le lapa la gagwe ba be ba dula gotee le Aborahama nageng ya Kanana. Ka letšatši le lengwe Aborahama o ile a re go Lota: ‘Mo nageng ye ga go na mafulo a lekanego bakeng sa mehlape ya rena ka moka. A re arogane, hle. Ge e ba o eya ka go le letshadi nna ke tla ya ka go le letona.’
Lota o ile a lekola naga. A bona karolo e botse kudu ya naga yeo e bego e na le meetse le mafulo a mantši a matala bakeng sa diruiwa tša gagwe. Karolo ya naga yeo e be e le ya Selete sa Noka ya Jorodane. Ka gona Lota a hudušetša lapa la gagwe le diruiwa tša gagwe moo. Mafelelong ba dula motseng wa Sodoma.
Batho ba Sodoma e be e le ba babe kudu. Se se ile sa kweša Lota bohloko ka gobane e be e le motho wa go loka. Modimo le yena o be a ekwa bohloko. Mafelelong o ile a romela barongwa ba babedi gore ba yo lemoša Lota gore o tlo fediša Sodoma le motse wa kgauswi le moo e lego wa Gomora ka baka la bobe bja yona.
Barongwa bao ba ile ba re go Lota: ‘Akgofa! Tšea mosadi wa gago le barwedi ba gago ba babedi gomme le tšwe mo!’ Lota le lapa la gagwe ba be ba dikadika go tšwa, ka gona barongwa bao ba ba swara ka diatla ba ba ntšha motseng. Yo mongwe wa barongwa bao a re: ‘Tšhabang le phološeng maphelo a lena! Le se ke la lebelela morago. Tšhabelang dithabeng gore le se ke la bolawa.’
Lota le barwedi ba gagwe ba ile ba kwa gomme ba tšhaba Sodoma. Ga se ba ka ba ema le ge e le kae, le gona ga se ba ka ba lebelela morago. Eupša mosadi wa Lota o ile a se kwe. Ge ba šetše ba tšwile Sodoma, o ile a ema gomme a lebelela morago. Ke moka a fetoga sehlwaseeme sa letswai. Na o a mmona mo seswantšhong?
Re ithuta thuto e botse go se. Re ithuta gore Modimo o phološa bao ba mo kwago, eupša bao ba sa mo kwego ba tla loba maphelo a bona.
Genesi 13:5-13; 18:20-33; 19:1-29; Luka 17:28-32; 2Petro 2:6-8.
Dipotšišo
- Ke ka baka la’ng Aborahama le Lota ba ile ba arogana?
- Ke ka baka la’ng Lota a ile a kgetha go dula Sodoma?
- Batho ba Sodoma e be e le ba mohuta mang?
- Ke temošo efe yeo barongwa ba babedi ba ilego ba e nea Lota?
- Ke ka baka la’ng mosadi wa Lota a ile a fetoga sehlwaseeme sa letswai?
- Re ka ithuta thuto efe go mosadi wa Lota?
Dipotšišo tša tlaleletšo
- Bala Genesi 13:5-13.
Re ka ithuta’ng go Aborahama mabapi le go rarolla mathata gare ga rena le batho ba bangwe? (Gen. 13:8, 9; Baroma 12:10; Bafil. 2:3, 4)
- Bala Genesi 18:20-33.
Tsela yeo Jehofa a ilego a dirišana le Aborahama ka yona e re kgonthišetša bjang gore Jehofa le Jesu ba tla re ahlola ka go loka? (Gen. 18:25, 26; Mat. 25:31-33)
- Bala Genesi 19:1-29.
Pego ye ya Beibele e re botša’ng mabapi le pono ya Modimo ka go ratana ga batho ba bong bjo bo swanago? (Gen. 19:5, 13; Lef. 20:13)
Phapano ke efe tseleng yeo Lota le Aborahama ba ilego ba arabela ka yona tlhahlong ya Modimo, gona re ka ithuta’ng go se? (Gen. 19:15, 16, 19, 20; 22:3)
- Bala Luka 17:28-32.
Mosadi wa Lota o be a na le pono efe ka dilo tše di bonagalago, gomme se ke temošo bjang go rena? (Luka 12:15; 17:31, 32; Mat. 6:19-21, 25)
- Bala 2 Petro 2:6-8.
Go swana le Lota, re swanetše go lebelela bjang batho bao re phelago le bona bao ba sa ratego Modimo? (Hesek. 9:4; 1 Joh. 2:15-17)


text:
O Swanetše go Laya Bana ba Gago Bjang?
“Ke be ke dutše ke theeditše ka go fela pelo modumo wa koloi e nngwe le e nngwe yeo e fetago ka tsela. Le e be e le lekga la boraro la ge Jordan a sa boa gae ka nako yeo a e beetšwego. Ke ile ka ipotšiša gore: ‘A ka ba a le kae? Na e ka ba o bothateng? Na e ka ba o na le taba gore re tshwenyegile ka yena?’ Ge a fihla ke be ke šetše ke thoma go ntšha muši ka dinko.”—GEORGE.
“Morwedi wa ka o ile a goeletša gabohloko moo ke ilego ka tšhoga. Ge ke retologa ke mo lebelela ke ile ka mmona a itshwere hlogo a lla. Moratho wa gagwe wa mošemane wa nywaga e mene o be a mmethile.”—NICOLE.
Natalie, e lego morwedi wa rena wa nywaga e tshela o ile a re: “‘Ga se ka utswa palamonwana. Ka mahlwana a gagwe a matala a bolela eka ga a na molato o itše: ‘Ke e topile.’ Go gana ga gagwe ka kgodišego go ile gwa re kweša bohloko kudu ra ba ra lla. Re be re tseba gore o bolela maaka.”—STEPHEN.
GE E BA o le motswadi, na le wena o kile wa ba le maikwelo a batswadi ba go boletšwego ka bona ka mo godimo? O ka ipotšiša gore ge o lebeletšane le maemo a bjalo, o ka laya ngwana wa gago bjang, goba ge e ba ruri o swanetše go mo laya? Na ke phošo go laya bana ba gago?
TAYO KE ENG?
Ka Beibeleng, lentšu go ‘laya’ ga se lehlalosetša gotee la go otla. Ge e le gabotse go laya go tswalana le go hlahla, go ruta le go phošolla. Le ka mohla ga go tswalane le go tlaiša goba go ba sehlogo.—Diema 4:1, 2.
Tayo ya batswadi e ka swantšhwa le go lema serapana. Molemi o lokiša mmu, a o nošetša, a fepa dibjalo ke moka a di šireletša gore di se jewe ke dikhunkhwane le sekoro. Ge sebjalo se dutše se gola, molemi a ka nyaka go se sega gabotse go se thuša go gola ka mokgwa wa maleba. Molemi o lemoga gore go diriša ka šedi mekgwa e fapafapanego ya go hlokomela sebjalo go tla mo thuša go tšweletša sebjalo seo se phetšego gabotse. Ka mo go swanago, batswadi ba hlokomela bana ba bona ka ditsela tše dintši. Eupša ka dinako tše dingwe ba swanetše go nea tayo—yeo go swana le go sega sebjalo gabotse, go ka phošollago ditshekamelo tše fošagetšego e sa le ka pela gomme gwa thuša ngwana go gola ka tsela ya maleba. Lega go le bjalo, go sega sebjalo gabotse go swanetše go dirwa ka šedi go sego bjalo se ka hwa. Ka mo go swanago, tayo ya batswadi e swanetše go newa ka lerato.
Modimo yoo go bolelwago ka yena ka Beibeleng, Jehofa o beela batswadi mohlala o mobotse wa go laya bana. Tayo yeo Jehofa a e neago barapedi ba gagwe bao ba mo kwago ba mo lefaseng ke e holago le e kgahlišago yeo e dirago gore mafelelong ba ‘rate tayo.’ (Diema 12:1) Ba “swarelela tayong” gomme ‘ga ba e tlogele.’ (Diema 4:13) O ka thuša ngwana wa gago go amogela tayo ka go ekiša dikarolo tše tše bohlokwa tše tharo tšeo Modimo a di latelago ge a nea tayo: tšona ke (1) tayo e lerato, (2) e nago le tekatekano le (3) e sa fetofetogego.
TAYO E LERATO
Lerato ke motheo le tutuetšo ya Modimo ge a nea tayo. Beibele e re: “Jehofa o kgalema yo a mo ratago, go etša ge tate a kgalema morwa wa gagwe yo a mo ratago.” (Diema 3:12) Go oketša moo, Jehofa ke “Modimo yo a gaugelago le yo a šokelago, yo a diegago go galefa.” (Ekisodo 34:6) Ka baka leo, Jehofa le ka mohla a ka se re tlaiše goba go ba sehlogo. A ka se tsoge a dirišitše mantšu a re hlabago, go dula a re swayaswaya diphošo goba go re gegea, e lego dilo tšeo di ka re gobatšago “bjalo ka ge eka o hlaba ka tšhoša.”—Diema 12:18.
Ke therešo gore ga go kgonege gore batswadi ba ekiše mohlala o phethagetšego wa Modimo wa go itshwara. Ka dinako tše dingwe kgotlelelo ya gago e ka lekega, eupša ka nako yeo e thata dula o gopola gore kotlo yeo e newago motho a galefile e a gatelela, ke e feteletšego e bile e ka se hole ka selo. Go oketša moo, ge e ba o otla ngwana e le ge o galefile goba o ferekane seo ga se tayo le gatee. Ke go palelwa ke go bontšha boitshwaro.
Ka lehlakoreng le lengwe, ge e ba o laya ngwana ka lerato le boitshwaro, go ka direga gore a go kwe. Ela hloko kamoo George le Nicole, e lego batswadi ba babedi bao go boletšwego ka bona pejana ba ilego ba swaragana le maemo a bana ba bona.
“Ge Jordan mafelelong a fihla gae, nna le mosadi wa ka re be re tuka bogale, eupša re ile ra leka go itshwara ge re dutše re mo theeditše a re hlalosetša mabaka a gagwe. Ka ge e be e šetše e le bošego kudu, re ile ra phetha ka gore re tla boledišana gape mesong. Re ile ra rapela mmogo ke moka ra yo robala. Letšatšing le le latelago, re be re šetše re kokobetše gore re ka boledišana ka taba ye re theošitše maswafo le gore re fihlelele pelo ya morwa wa rena. O ile a kwešiša melao yeo re mmeetšego yona ke moka a ipona molato. Re ile ra lemoga gore ge e ba re be re ka kitimela go araba re sa galefile go be go ka se hole. Ge mogato wa rena wa pele e le go theetša, gantši dilo di sepela gabotse.”—George.
“Ke be ke befedišitšwe ke go bona ge morwa wa ka a dirile selo sa go hloka tlhaologanyo sa go gobatša kgaetšedi a’gwe. Go e na le gore ke bontšhe gore ke tenegile ka yona nako yeo, ke ile ka mo rakela phaphošing ya gagwe ka ge ke be ke galefile kudu gore nka dira phetho. Ka morago ga ge ke phohletše, ke ile ka mo hlalosetša ke tiišitše gore bošoro ga se selo se sebotse gomme ka mmontšha kamoo a gobaditšego kgaetšedi ya gagwe ka gona. Mokgwa wo o ile wa mo thuša. O ile a kgopela kgaetšedi ‘agwe tshwarelo a ba a mo gokarela.”—Nicole.
Ee, tayo ya maleba le ge e akaretša go nea kotlo, ka mehla e dirwa ka lerato.
TAYO E NAGO LE TEKATEKANO
Tayo ya Jehofa ka mehla e newa ka ‘tekanyo e swanetšego.’ (Jeremia 30:11; 46:28) O hlahloba maemo ka moka go akaretša le ao a sego molaleng. Batswadi ba ka dira bjang se se swanago? Stephen, yo go boletšwego ka yena mathomong o hlalosa gore: “Le ge re be re kwele bohloko e bile re sa kwešiše lebaka leo Natalie a bego a gana ka kgodišego gore yena ga se a tšea palamonwana, re ile ra leka go ela hloko nywaga ya gagwe le tsela yeo a naganago ka yona.”
Monna wa Nicole e lego Robert, le yena o ile a leka go ela hloko maemo ka moka. Ge bana ba etšwa tseleng, nako le nako o be a ipotšiša gore: ‘Na e ka ba selo se se diragetše gatee goba ke mokgwa woo o diregago ka mehla? Na ngwana o lapile goba ga a ikwe gabotse? Na e ka ba boitshwaro bja gagwe ke leswao la bothata bjo itšego?’
Batswadi bao ba nago le tekatekano ba lemoga gore bana ba bona ga se batho ba bagolo. Moapostola wa Mokriste Paulo o lemogile taba ye ge a be a ngwala gore: “Ge ke be ke le ngwana, ke be ke bolela bjalo ka ngwana, ke nagana bjalo ka ngwana.” (1 Bakorinthe 13:11) Robert o re: “Selo setee seo se nthušago gore ke lebelele dilo ka leihlo le lebotse gomme ke pheme go tšeega maikwelo, ke go ikgopotša dilo tšeo ke bego ke di dira ge ke be ke sa le mošemanyana.”
Ke gabohlokwa gore o be le pono e swanetšego ka dilo tšeo o letetšego gore ngwana wa gago a di dire le gona ka nako e swanago o se ke wa lokafatša goba wa thekga boitshwaro bjo bo fošagetšego goba mekgwa e sa lokago. Go ela hloko dilo tšeo ngwana wa gago a di kgonago, mafokodi gotee le maemo a mangwe go tla kgonthišetša gore tayo yeo o mo fago yona e na le tekatekano.
TAYO E SA FETOFETOGEGO
Maleaki 3:6 e re: “Ke nna Jehofa; ga se ka fetoga.” Bahlanka ba Modimo ba bota therešo ye e bile ba ikwa ba šireletšegile ka go tseba se. Bana le bona ba swanetše go tseba gore tayo ya gago ga e fetofetoge. Ge e ba ditaelo tša gago di laolwa ke maikwelo a gago, bana ba gago ba ka gakanega le go ferekana.
Gopola gore Jesu o itše: “Anke ee’ ya lena e be ee, ‘aowa’ ya lena e be aowa.” Mantšu a a sa dutše a šoma le go batswadi. (Mateo 5:37) Naganišiša ka seo o se bolelago pele o laya bana ba gago ka gore o tla ba nea kotlo e itšego ge e ba ruri o se wa ikemišetša go dira sona selo seo. Ge e ba o ba laya ka gore o tla dira se itšego ge e ba ba sa itshware gabotse, kgonthišetša gore o a se latela.
Go bohlokwa gore batswadi ba boledišane le bana gabotse gore ba kgone go ba nea tayo e sa fetofetogego. Robert o hlalosa gore: “Ge e ba bana ba rena ba ka dira gore ke dumele selo seo mosadi wa ka a ba boditšego gore ba se se dire gomme ka lemoga seo, ke fetola seo ke se dumetšego gore ke eme le mosadi wa ka.” Ge e ba batswadi ba sa dumelelane ka tsela yeo ba ka swaraganago le boemo bjo itšego ka yona, go kaone gore ba boledišane ka boemo bjoo ka sephiring ke moka ba fihlelele phetho yeo ba dumelelanago ka yona.
TAYO E BOHLOKWA
Ge e ba o ekiša tayo ya Jehofa e lerato, e nago le tekatekano le e sa fetofetogego, o ka kgodišega gore maiteko a gago a tla hola bana ba gago. Tlhahlo ya gago e lerato e ka ba thuša gore ba gole, ba be le boikarabelo le go ba le tekatekano. Ka ge Beibele e re: “Tlwaetša mošemane go ya ka tsela yeo a swanetšego go sepela ka yona; le ge a tšofetše, a ka se e lahle.”—Diema 22:6.


text:
Na o Swanetše go Dumela Boraro Botee?
Batho ba fetago dibilione tše pedi ba ipolela gore ke Bakriste. Ba bantši ba tsena dikereke tšeo di rutago ka Boraro Botee—e lego thuto ya gore Tate, Morwa le moya o mokgethwa ke Modimo o tee. Go tlile bjang gore Boraro Botee e be thuto ya semmušo? Sa bohlokwa kudu, na thuto ye e dumelelana le Beibele?
BEIBELE e feditšwe go ngwalwa ka ngwaga wa 98 C.E. Dithuto tšeo di lebišitšego go theweng ga thuto ya Boraro Botee di thomile go beakanywa semmušo ka 325 C.E.—ka morago ga nywagakgolo e fetago e mebedi—lekgotleng leo le bego le swaretšwe motseng wa Nicaea kua Asia Minor, woo ga bjale e lego Iznik, kua Turkey. Go ya ka New Catholic Encyclopedia, thuto yeo e ile ya tlaleletša go theweng ga Lekgotla la Nicaea leo le hlomilego tlhaloso ya semmušo ya ‘tumelo ya Bokriste,’ go akaretša le tlhaloso ya Modimo le Kriste. Ka gona, ke ka baka la’ng go ile gwa lebelelwa go le bohlokwa go hlalosa Modimo le Kriste nywagakgolo ka morago ga ge Beibele e feditšwe go ngwalwa? Na Beibele ga e kwagale ditabeng tše tša bohlokwa?
NA JESU KE MODIMO?
Nakong ya ge Constantine a be a eba mmušanoši wa Mmušo wa Roma, batho bao ba bego ba ipolela gore ke Bakriste ba be ba arogane tabeng ya gore Modimo le Kriste ba tswalana bjang. Na Jesu e be e le Modimo goba na o be a bopilwe ke Modimo? Bakeng sa go rarolla taba yeo, Constantine o ile a biletša baetapele ba kereke kua Nicaea, e sego ka gobane a be a nyaka therešo ya bodumedi, eupša ka gobane a be a sa nyake gore bodumedi bo aroganye mmušo wa gagwe.
“Wa rena Modimo ké o tee fêla, Yêna Tata wešo.”—1 Bakorinthe 8:6, Beibele ya Sepedi
Constantine o ile a kgopela bapišopo, bao mo gongwe e bego e le ba makgolo, gore ba kwane ka lentšu letee, eupša kgopelo ya gagwe e ile ya ba ya lefeela. Ka morago o ile a šišinya gore lekgotla le amogele kgopolo yeo e sa kwešišegego ya gore Jesu “o be a le boemong bja go swana” (homoousios) le Tate. Polelwana ye ya filosofi ya Segerika yeo e sego gona ka Beibeleng e ile ya thea motheo bakeng sa thuto ya Boraro Botee yeo ka morago e ilego ya akaretšwa tumelong ya dikereke. Ruri, bofelong bja lekgolo la bone la nywaga, ge e le gabotse thuto ya Boraro Botee e be e šetše e le boemong bjoo e lego go bjona lehono, go akaretša le seo go thwego ke karolo ya boraro ya modimo wa boraro botee, e lego moya o mokgethwa.
KE KA BAKA LA ENG O SWANETŠE GO TSHWENYEGA?
Jesu o itše ‘barapedi ba kgonthe ba tla rapela Tate ka therešo.’ (Johane 4:23) Therešo e ngwadilwe ka Beibeleng. (Johane 17:17) Na Beibele e ruta gore Tate, Morwa le moya o mokgethwa ke batho ba bararo go Modimo o tee?
Bohlatse bja pele ke gore Beibele ga e na polelwana e rego “Boraro Botee.” Bja bobedi ke gore Jesu le ka mohla ga se a ka a bolela gore o lekana le Modimo. Go e na le moo, Jesu o be a rapela Modimo. (Luka 22:41-44) Bohlatse bja boraro bo akaretša taba ya tswalano ya Jesu le balatedi ba gagwe. Gaešita le ka morago ga ge a tsošitšwe bahung a boela lefelong la moya, Jesu o ile a bitša balatedi ba gagwe gore ke “bana bešo.” (Mateo 28:10) Na e be e le bana babo Modimo Ramatlaohle? Ga go bjalo le gatee! Eupša ka go dumela ga bona go Kriste—Morwa yo bohlokwa wa Modimo—le bona ba ile ba ba barwa ba Tate o tee. (Bagalatia 3:26) Bapiša mangwalo a oketšegilego le polelwana e latelago yeo e tšwago tumelong yeo e dirilego gore go be le Lekgotla la Nicaea.
Seo Tumelo ya Nicaea e se Bolelago:
“Re dumela . . . go Morena Jesu Kriste o tee . . . yo a lego boemong bjo bo swanago le Tate, Modimo wa Modimo, Seetša sa Seetša, yena Modimo wa yena Modimo.”
Seo Beibele e se bolelago:
“Tate ó mpheta [Jesu] ka boxolo.”—Johane 14:28. *
“Ke [Jesu] rotoxêla xo Tate, le xo Tataweno, xo Modimo wa-ka, le xo Modimo wa lena.”—Johane 20:17.
“Wa rena Modimo ké o tee fêla, Yêna Tata wešo.”—1 Bakorinthe 8:6.
“A xo rêtwê Modimo Tata xo Mong wa rena Jesu Kriste.”—1 Petro 1:3.
“Xo bolêla Yêna Therešô [Jesu], . . . Yêna Mo-thôma-hlôlô-ya-Modimo.”—Kutollo 3:14. *
^ ser. 13 Mongwalo o sekamego ke wa rena. Ditsopolo ka moka karolong ye di tšwa Beibeleng ya Sepedi.
^ ser. 17 Kgatišo ya go ithuta Beibele ya Ke Eng Seo ge e le Gabotse Beibele e se Rutago? e akaretša dithuto tše tše pedi tše rego: “Therešo ke Efe ka Modimo?” le “Jesu Kriste ke Mang?” O ka hwetša kopi go Dihlatse tša Jehofa goba o e bale Inthaneteng go www.jw.org.


text:
Thuto 10
O ka Lemoga Borapedi bja Therešo Bjang?
1. Na go na le bodumedi bjo tee feela bja therešo?
Jesu o rutile balatedi ba gagwe bodumedi bjo tee feela, e lego bodumedi bja therešo. Bo swana le tsela e išago bophelong. Jesu o itše: ‘Ke ba sego kae ba ba hwetšago’ tsela yeo. (Mateo 7:14) Modimo o amogela feela borapedi bjoo bo theilwego Lentšung la gagwe la therešo. Barapedi ka moka ba therešo ke batee tumelong.
2. Jesu o boletše eng ka Bakriste ba maaka?
Jesu o ile a nea temošo ya gore baporofeta ba maaka ba be ba tla senya Bokriste. Ba bonagala eka ke barapedi ba therešo. Dikereke tša bona di ipolela gore ke tša Bokriste. Eupša o ka lemoga seo ge e le gabotse batho ba bjalo ba lego sona. Bjang? Ke borapedi bja therešo feela bjoo bo tšweletšago Bakriste ba kgonthe bao dika le ditsela tša bona di lemogegago.
3. O ka lemoga barapedi ba therešo bjang?
Ela hloko maswao a a mahlano:
Barapedi ba therešo ba hlompha Beibele ka ge e le Lentšu la Modimo. Ba katanela go phela ka melao ya yona ya motheo. Ka gona, bodumedi bja therešo bo fapane le bodumedi bjoo bo theilwego dikgopolong tša batho. (Mateo 15:7-9) Barapedi ba therešo ga ba rute selo se itšego gomme ba dira se se fapanego.
—Bala Johane 17:17; 2 Timotheo 3:16, 17.
Balatedi ba kgonthe ba Jesu ba hlompha leina la Modimo, e lego Jehofa. Jesu o ile a hlompha leina la Modimo ka go le tsebatša. O thušitše batho gore ba tsebe Modimo le go ba ruta go rapelela gore leina la Modimo le kgethagatšwe. (Mateo 6:9) Ke bodumedi bofe bjoo bo tsebatšago leina la Modimo moo o dulago gona?
—Bala Johane 17:26; Baroma 10:13, 14.
Bakriste ba therešo ba bolela ka Mmušo wa Modimo. Modimo o romile Jesu gore a bolele ditaba tše dibotse tša Mmušo. Mmušo wa Modimo ke kholofelo e nnoši ya batho. Jesu o tšwetše pele a bolela ka wona go fihlela letšatšing la lehu la gagwe. (Luka 4:43; 8:1; 23:42, 43) O boletše gore balatedi ba gagwe ba be ba tla bolela ka wona. Ge motho a etla go bolela le wena ka Mmušo wa Modimo, gantši e ba e le wa bodumedi bofe?
—Bala Mateo 24:14.
Balatedi ba Jesu ga se karolo ya lefase le le kgopo. O ka ba lemoga ka go se tšee karolo ga bona ditabeng tša dipolitiki goba dintweng tša selegae. (Johane 17:16; 18:36) E bile ga ba ekiše mekgwa e gobatšago ya lefase gaešita le dikgopolo tša lona.
—Bala Jakobo 4:4.
Bakriste ba therešo ba ratana kudu. Ba ithuta Lentšung la Modimo go hlompha merafo ka moka. Gaešita le ge madumedi a maaka a thekgile dintwa tša ditšhaba gantši, barapedi ba therešo bona ba gana go dira bjalo. (Mika 4:1-3) Go e na le moo, Bakriste ba therešo ba diriša nako ya bona le dilo tša bona ka go hloka boithati ba thuša le go kgothatša ba bangwe.
—Bala Johane 13:34, 35; 1 Johane 4:20.
4. Na o ka hlaola bodumedi bja therešo?
Ke bodumedi bofe bjo bo theilego dithuto tša bjona Lentšung la Modimo, bo hlomphago leina la Modimo le go tsebatša gore Mmušo wa Modimo ke kholofelo e nnoši ya batho? Ke sehlopha sefe seo se bontšhago lerato le go phema ntwa? O nagana’ng?


text:
Kgaolo 73: Kgoši ya Mafelelo ya go Loka ya Isiraele
JOSIA o be a na le nywaga e seswai ge a eba kgoši ya meloko e mebedi ya ka borwa ya Isiraele. E be e le yo monyenyane kudu gore a ka ba kgoši. Ka gona mathomong batho ba itšego ba bagolo ba ile ba mo thuša go buša setšhaba.
Eitše ge Josia a bušitše ka nywaga e šupago, a thoma go tsoma Jehofa. O ile a latela mohlala wa dikgoši tša go loka tša go swana le Dafida, Jehoshafate le Hesekia. Ke moka ge Josia e be e sa le mofsa, o ile a dira selo seo se bego se bontšha gore o na le sebete.
Baisiraele ba bantši e be e bile ba babe kudu ka nako e telele. Ba be ba rapela medimo ya maaka. Ba be ba khunamela medingwana ya diswantšho. Ka gona Josia o ile a sepela le banna ba gagwe gomme ba thoma go fediša borapedi bja maaka nageng. Wo e be e le modiro o mogolo ka gobane batho ba bantši ba be ba rapela medimo ya maaka. O ka bona Josia le banna ba gagwe mo seswantšhong ba pšhatla medingwana ya diswantšho.
Ka morago ga moo, Josia o ile a kgetha banna ba bararo gore ba etelele pele modiro wa go lokiša tempele ya Jehofa. Gwa kgoboketšwa tšhelete bathong gomme ya newa banna bao gore ba lefelele ditshenyagalelo tša modiro woo. Ge ba dutše ba lokiša tempele, Hilikia moperisita yo mogolo a hwetša selo se itšego se bohlokwa kudu. O ile a hwetša puku ya molao yeo Jehofa a ilego a dira gore Moshe a e ngwale kgalekgale. E be e timetše ka nywaga e mentši.
Puku yeo e ile ya išwa go Josia gomme a kgopela gore ba mmalele yona. Ge a dutše a theeditše, a lemoga gore setšhaba se be se sa latele molao wa Jehofa. Se se ile sa mo nyamiša kudu moo a ilego a gagola diaparo tša gagwe go etša ge o ka mmona mo seswantšhong. A re: ‘Jehofa o re galefetše ka gobane botatago rena ga se ba latela melao yeo e ngwadilwego ka pukung ye.’
Josia o ile a laela Hilikia moperisita yo a phagamego gore a nyakišiše seo Jehofa a tlago go ba dira sona. Hilikia o ile a yo botšiša Huluda moporofeta wa mosadi. Mosadi yoo a mo nea molaetša wo o tšwago go Jehofa gore a yo o botša Josia, a re: ‘Jerusalema le batho ka moka ba tla otlwa ka gobane ba rapetše medimo ya maaka e bile ba tladitše naga ka bobe. Eupša ka ge wena Josia o dirile tša go loka, kotlo ye e ka se tle o sa phela.’
2 Dikoronika 34:1-28.
Dipotšišo
- Josia o be a na le nywaga e mekae ge a eba kgoši, gona o ile a thoma go dira’ng ge a šetše a bušitše ka nywaga e šupago?
- Ke’ng seo o bonago Josia a se dira mo seswantšhong sa mathomo?
- Moperisita yo mogolo o ile a hwetša’ng ge banna ba be ba dutše ba lokiša tempele?
- Ke ka baka la’ng Josia a ile a gagola diaparo tša gagwe?
- Ke molaetša ofe wo o tšwago go Jehofa woo Huluda moporofeta wa mosadi a ilego a o nea Josia?
Dipotšišo tša tlaleletšo
- Bala 2 Dikoronika 34:1-28.
Ke mohlala ofe wo Josia a o beetšego bao ba ilego ba swanelwa ke go kgotlelela go swarwa gampe ge ba be ba gola? (2 Dikor. 33:21-25; 34:1, 2; Ps. 27:10)
Ke megato efe e bohlokwa yeo Josia a ilego a e gata e le gore a tšwetše pele borapedi bja therešo ngwageng wa bo-8, wa bo-12 le wa bo-18 wa pušo ya gagwe? (2 Dikor. 34:3, 8)
Ke dithuto dife tša mabapi le go hlokomela mafelo a rena a borapedi tšeo re ka ithutago tšona mohlaleng wa Kgoši Josia le wa Hilikia Moperisita yo a Phagamego? (2 Dikor. 34:9-13; Die. 11:14; 1 Bakor. 10:31)


text:
Na Tlaišego e tla ka ya Fela?
Na o ka re . . .
ee?
aowa?
mohlomongwe?
SEO BEIBELE E SE BOLELAGO
“Modimo . . . o tla phumola megokgo ka moka mahlong a bona gomme go ka se hlwe go sa ba le lehu, tlaišego, go lla le bohloko.” —Kutollo 21:3, 4, Contemporary English Version.
KAMOO SEO SE KA GO HOLAGO KA GONA
O ka kgodišega gore Modimo ga a re bakele mathata.—Jakobo 1:13.
O ka homotšwa ke go tseba gore Modimo o re kwela bohloko ge re tlaišega.—Sakaria 2:8.
O ka ba le kholofelo ya gore tlaišego ka moka e tla fela.—Psalme 37:9-11.
NA RURI RE KA DUMELA SEO BEIBELE E SE BOLELAGO?
Ee, e re re nee mabaka a mabedi feela:
Modimo o hloile tlaišego le go hloka toka. Ela hloko kamoo Jehofa Modimo a ilego a ikwa ka gona ge batho ba gagwe mehleng ya Beibele ba be ba swarwa ka tsela e sehlogo. Beibele e re o ile a kwa bohloko ka baka la “bao ba bego ba ba hlakiša.”—Baahlodi 2:18, Phetolelo ya Lefase le Lefsa.
Modimo o galefišwa ke batho bao ba kwešago ba bangwe bohloko. Ka mohlala, Beibele e re o šišimišwa ke “diatla tšeo di tšhollago madi a se nago molato.” —Diema 6:16, 17.
Modimo o na le taba le yo mongwe le yo mongwe wa rena. Ga se feela motho yo a tsebago “mohlako wa gagwe le bohloko bja gagwe,” eupša le Jehofa o a e tseba! —2 Dikoronika 6:29, 30.
Jehofa ka Mmušo wa gagwe o tla fediša tlaišego ya motho yo mongwe le yo mongwe kgauswinyane. (Mateo 6:9, 10) Eupša ga bjale o homotša ka boleta bao ba mo tsomago ka potego.—Ditiro 17:27; 2 Bakorinthe 1:3, 4.
SEO O KA NAGANIŠIŠAGO KA SONA
Ke ka baka la’ng Modimo a dumelela tlaišego?
Beibele e araba potšišo ye go BAROMA 5:12 le 2 PETRO 3:9.